amanoisuno/poet huggingface dataset:
將次鎮南 王安石
豫章江面朔風驚，浩蕩帆船破浪行。目送家山無幾許，千年空想蟪蛄聲。
出金陵 王安石
白石岡頭草木深，春風相與散衣襟。浮雲映郭留佳氣，飛鳥隨人作好音。
酬王微之 王安石
一雨迴飆助蓐收，炎曦不復畏金流。君家咫尺堪乘興，想岸烏紗對奕秋。
題玉光亭 王安石
傳聞天玉此埋堙，千古誰分僞與真。每向小庭風月夜，却疑山水有精神。
贈僧 王安石
紛紛擾擾十年間，世事何嘗不强顔。亦欲心如秋水靜，應須身似嶺雲閑。
嘲叔孫通 王安石
馬上功成不喜文，叔孫綿蕝共經綸。諸君可笑貪君賜，便許當時作聖人。
和浄因有作 王安石
朝紅一片墮窗塵，禪客翛然感此辰。更覺城中芳意少，不如山野早知春。
張工部廟 王安石
使節紛紛下禁中，幾人曾到此城東。獨君遺像今如在，廟食真須德與功。
次韵和張仲通見寄三絕句  其一 王安石
高山流水意無窮，三尺空絃膝上桐。默默此時誰會得，坐憑江閣看飛鴻。
次韵和張仲通見寄三絕句  其二 王安石
收拾乾坤付一壺，世間無物直錙銖。醉鄉舊業拋來久，更欲因君稍問塗。
次韵和張仲通見寄三絕句  其三 王安石
欹枕狂歌擊唾壺，直將軒冕等錙銖。醉鄉岐路君知否，不似人間足畏塗。
宣州府君喪過金陵 王安石
百年難盡此身悲，眼入春風祗涕洟。花發鳥啼皆有思，忍尋棠棣鶺鴒詩。
觀王氏雪圖 王安石
崔嵬相映雪重重，茅屋柴門在半峰。想有幽人遺世事，獨臨青峭倚長松。
韓子 王安石
紛紛易盡百年身，舉世何人識道真。力去陳言夸末俗，可憐無補費精神。
宰嚭 王安石
謀臣本自繫安危，賤妾何能作禍基。但願君王誅宰嚭，不愁宮裏有西施。
郭解 王安石
藉交唯有不貲恩，漢法歸成棄市論。平日五陵多任俠，可能推刃報王孫。
古寺 王安石
寥寥蕭寺半遺基，遊客經年斷履綦。猶有齊梁舊時殿，塵昏金像雨昏碑。
越人以幕養花因遊其下二首  其一 王安石
幕天無日地無塵，百紫千紅占得春。野草自花還自落，落時還有惜花人。
越人以幕養花因遊其下二首  其二 王安石
尚有殘紅已可悲，更憂回首祇空枝。莫嗟身世渾無事，睡過春風作惡時。
魚兒 王安石
繞岸車鳴水欲乾，魚兒相逐尚相歡。無人挈入滄江去，汝死那知世界寬。
離鄞至菁江東望 王安石
村落蕭條夜氣生，側身東望一傷情。丹樓碧閣無處所，祇有溪山相照明。
信州迴車館中作二首  其一 王安石
太白山根秋夜靜，亂泉深水繞床鳴。病來空館聞風雨，恰似當年枕上聲。
信州迴車館中作二首  其二 王安石
山木漂摇卧弋陽，因思太白夜淋浪。西窗一榻芭蕉雨，復似當時水繞床。
天童山溪上 王安石
溪水清漣樹老蒼，行穿溪樹踏春陽。溪深樹密無人處，唯有幽花渡水香。
鄞縣西亭 王安石
收功無路去無田，竊食窮城度兩年。更作世間兒女態，亂栽花竹養風煙。
寄和甫 王安石
水村悲喜拆書看，聞道并州九月寒。憶得此時花更好，舉家憐女不同盤。
寄伯兄 王安石
身留海上去何時，祇看春鴻北向飛。安得先生同一飲，蕨芽香嫩䱥魚肥。
別鄞女 王安石
行年三十已衰翁，滿眼憂傷祇自攻。今夜扁舟來訣汝，死生從此各西東。
真州馬上作 王安石
身隨饑馬日中行，眼入風沙困欲盲。心氣已勞形亦弊，自憐於世欲何營。
登飛來峰 王安石
飛來山上千尋塔，聞說鷄鳴見日昇。不畏浮雲遮望眼，自緣身在最高層。
讀漢功臣表 王安石
漢家分土建忠良，鐵券丹書信誓長。本待山河如带礪，何緣葅醢賜侯王。
咏月 王安石
追隨落日盡還生，點綴浮雲暗又明。江有蛟龍山虎豹，清光雖在不堪行。
金山 王安石
怪祕陰靈與護持，重丹複碧煥參差。滄江見底應無日，萬丈孤根世不知。
疊翠亭 王安石
煙籠遠浦迷芳草，日照澄湖浸碧峰。幸有清樽堪酩酊，忍陪良友不從容。
默默 王安石
默默長年有所思，世間談笑强追隨。蒼髯欲出朱顔謝，更覺求田問舍遲。
達本 王安石
未能達本且歸根，真照無知豈待言。枯木巖前猶失路，那堪春入武陵原。
寓言二首 王安石
太虛無實可追尋，葉落松枝謾古今。若見桃花生聖解，不疑還自有疑心。本來無物使人疑，却爲參禪買得癡。聞道無情能說法，面牆終日妄尋思。
偶書 王安石
穰侯老擅關中事，長恐諸侯客子來。我亦暮年專一壑，每逢車馬便驚猜。
揚子 王安石
千古雄文造聖真，眇然幽思入無倫。他年未免投天祿，虛爲新都著劇秦。
讀維摩經有感 王安石
身如泡沫亦如風，刀割香塗共一空。宴坐世間觀此理，維摩雖病有神通。
春日即事 王安石
池北池南春水生，桃花深處好閑行。細思擾擾夢中事，何用悠悠身後名。
贈安大師 王安石
獨龍岡北第三峰，逋客歸來老更慵。敗屋數椽青繚繞，冷雲深處不聞鍾。
送李生白華巖修道 王安石
白華巖主是金仙，假作山僧學道禪。珍重此行吾不及，爲傳消息結因緣。
寄道光大師 王安石
秋雨漫漫夜復朝，可嗟蔀屋望重霄。遥知宴坐無餘念，萬事都從劫火燒。
示報寧長老 王安石
白下亭東鳴一牛，山林陂港浄高秋。新營棗棫我檀越，曾悟布毛誰比丘。
紅梨 王安石
紅梨無葉庇花身，黄菊分香委路塵。歲晚蒼官纔自保，日高青女尚橫陳。
鴟 王安石
依倚秋風氣象豪，似欺黄雀在蓬蒿。不知羽翼青冥上，腐鼠相隨勢亦高。
馿二首  其一 王安石
力侔龍象或難堪，脣比仙人亦未慚。臨路長鳴有真意，盤山弟子久同參。
馿二首  其二 王安石
雖得康莊亦好還，每逢溝壍便知難。由來此物非他物，莫道何曾似仰山。
仁宗皇帝挽辭四首  其一 王安石
去序三朝聖，行崩萬國天。憂勤無曠古，治洽最長年。仁育齊高厚，哀思罄幅員。欲知千載美，道德冠遺編。
仁宗皇帝挽辭四首  其二 王安石
憑几微言絕，群臣涕泗揮。哀號三級陛，縞素九重圍。天上仙遊遠，宮中御座非。最悲帷幄侍，不復未明衣。
仁宗皇帝挽辭四首  其三 王安石
厭代人間世，收神天上游。遽然虛玉座，不復望珠旒。待旦移巾幘，饔人改膳羞。尋常飛白几，寂寞暗塵浮。
仁宗皇帝挽辭四首  其四 王安石
同執群方至，因山十月催。永違天日表，空有肺肝摧。帳殿流蘇卷，鈴歌薤露哀。宮中垂曉軔，西去不更回。
英宗皇帝挽辭二首  其一 王安石
御氣方尊極，乘雲已泬寥。衣冠萬國會，陵寢百神朝。夏鼎傳歸啟，虞羹想見堯。誰當授椽筆，論德在瓊瑶。
英宗皇帝挽辭二首  其二 王安石
玉冊上鴻名，猶殘警蹕聲。忽辭千歲祝，虛卜五年征。羽衛悲哀送，山陵指顧成。謳歌歸聖子，世孝在持盈。
神宗皇帝挽辭二首  其一 王安石
將聖由天縱，成能與鬼謀。聰明初四達，俊乂盡旁求。一變前無古，三登歲有秋。謳歌歸子啟，欽念禹功修。
神宗皇帝挽辭二首  其二 王安石
城闕宮車轉，山林隧路歸。蒼梧雲未遠，姑射露先晞。玉暗蛟龍蟄，金寒雁鶩飛。老臣他日淚，湖海想遺衣。
慈聖光獻皇后挽辭二首  其一 王安石
國頼姜任盛，門歸馬鄧高。關雎求窈窕，卷耳念勤勞。聖淑才難擬，休明運繼遭。岡原今獻卜，帷扆正攀號。
慈聖光獻皇后挽辭二首  其二 王安石
塗山女德茂，京室母才難。具美多前志，餘光永後觀。遺衣遷館御，祖載出宮菆。終始神孫孝，長留萬國歡。
正肅吳公挽辭三首  其一 王安石
從容邊塞議，慷慨廟堂爭。曲突非無驗，方穿有不行。搢紳終倚頼，贈襚極哀榮。豈慕公孫貴，平生學董生。
正肅吳公挽辭三首  其二 王安石
應世文章手，宜民政事才。朝多側目忌，士有拊心哀。書蠹平生簡，香寒後夜灰。悠悠國西路，空得葬車回。
正肅吳公挽辭三首  其三 王安石
昔繼吳公治，今從子産遊。里門無舊客，鄉國有新丘。謀讓禆諶遠，文歸賈誼優。此時辜怨寵，西望涕空流。
文元賈公挽辭二首  其一 王安石
功名烜赫在三朝，經術從容輔漢條。儒服早紆丞相紱，戎冠再插侍中貂。開倉六塔流人復，出甲甘陵叛黨銷。東第祇今空畫像，當時於此識風標。
文元賈公挽辭二首  其二 王安石
銘旌蕭颯九秋風，薤露悲歌落月中。華屋幾人思謝傅，佳城今日閉滕公。名垂竹帛書勳在，神寄丹青審象同。天上貂蟬曾夢賜，歸魂應佩紫陽宮。
元獻晏公挽辭三首  其一 王安石
文章晉康樂，經術漢公孫。舊秩疑丞貴，前功保傅尊。傳呼猶在耳，會哭已填門。蕭瑟城南路，鳴笳上九原。
元獻晏公挽辭三首  其二 王安石
終賈年方妙，蕭曹地已親。優游太平日，密勿老成人。抗論辭多秘，賡歌迹已陳。功名千載下，不負漢庭臣。
元獻晏公挽辭三首  其三 王安石
感會真奇遇，飛揚獨妙齡。他年西餞日，此夜上騎星。宿惠留藩屏，餘忠在禁庭。音容無處所，彷彿寄丹青。
忠獻韓公挽辭二首  其一 王安石
心期自與衆人殊，骨相知非淺丈夫。獨斡斗杓環帝座，親扶日轂上天衢。鋤耰萬里山無盜，衮繡三朝國有儒。爽氣忽隨秋露盡，但留陳迹在龜趺。
忠獻韓公挽辭二首  其二 王安石
兩朝身與國安危，典策哀榮此一時。木稼嘗聞達官怕，山頹果見哲人萎。英姿爽氣歸圖畫，茂德元勳在鼎彝。幕府少年今白髮，傷心無路送靈輭。
正憲吳公挽辭 王安石
丙魏雖遭漢道昌，豈如公出值虞唐。秀鍾舊國山川氣，榮附中天日月光。更化事功參虎變，贊元時序得金穰。傷心鼓吹城南陌，回首新阡柏一行。
孫威敏公挽辭 王安石
功名一世事，興廢豈人謀。重爲蒼生起，終隨逝水流。凄凉歸部曲，零落掩山丘。許國言猶在，奸諛可使羞。
崇禧給事同年馬兄挽辭二首  其一 王安石
慶曆公偕起，元豐我獨傷。兩楹終昔夢，五鼎繼前喪。薰歇曾攀桂，甘留所憩棠。素風知不墜，能世有諸郎。
崇禧給事同年馬兄挽辭二首  其二 王安石
藏室亡三篋，得之公最多。露晞當晚景，川逝作前波。惠寄輿人誦，悲傳挽者歌。竹西携手處，清淚邈山河。
陳動之秘丞挽辭二首  其一 王安石
年高漢賈誼，官過楚荀卿。望古君無憾，論今我未平。有風吹畫翣，無日照佳城。空復文章在，流傳世上名。
陳動之秘丞挽辭二首  其二 王安石
人間三十六，追逐孔鸞飛。似欲來爲瑞，如何去不歸。琴樽已寂寞，筆墨尚光輝。空復平生友，西華豈易依。
贈工部侍郎鄭公挽辭 王安石
地蟠江漢久知靈，通德門中見老成。南去伏波推將略，北來光祿擅詩名。密章贈襚連三組，畫翣喪車載一旌。陰德故應多後福，可能生子但升卿。
致仕虞部曲江譚君挽辭 王安石
同時獻賦久無人，握手悲歡迹已陳。它日白衣霄漢志，暮年朱紱水雲身。虛容劍几今長夜，小隠山林祇舊春。豈惜埋辭追往事，齒衰才盡獨傷神。
馬玘大夫挽辭 王安石
冠蓋青門道，知君自少時。從容他日喜，奄忽暮年悲。江月明丹旐，湖風冷繐帷。音容雖可想，材力竟何施。
宋中道挽辭 王安石
文史傳家學，聲名動帝除。蘭堂空作賦，金匱不讎書。勝事悲疇昔，清談想緒餘。吹簫索上去，歸國有魂車。
王中甫學士挽辭 王安石
同學金陵最少年，奏書曾用牘三千。盛名非復居人後，壯歲如何棄我先。種橘園林無舊業，採蘋洲渚有新篇。蒜山東路春風綠，埋沒誰知太守阡。
王逢原挽辭 王安石
蒿里竟何在，死生從此分。謾傳仙掌籍，誰見鬼修文。蔡琰能傳業，侯芭爲起墳。傷心北風路，吹淚濕江雲。
葛興祖挽辭 王安石
憶隨諸彥附青雲，場屋聲名看出群。孫寶暮年猶主簿，卜商今日更修文。山川凜凜平生氣，草木蕭蕭數尺墳。欲寫此哀終不盡，但令千載少知君。
河中使君修撰陸公挽辭三首  其一 王安石
文采機雲後，知名實妙年。銀鉤工壯麗，金薤富清妍。批鳳多新貴，憑熊數外遷。空令猗氏監，遺愛有良田。
河中使君修撰陸公挽辭三首  其二 王安石
皖城初得故人詩，嘆息龍媒踠壯時。太史滯留終不偶，中郎制作遂無施。二千石祿今何有，四十車書昔漫知。海曲冷雲埋拱木，延州空掛暮年悲。
河中使君修撰陸公挽辭三首  其三 王安石
前旌一幅粉書名，行路知君亦涕零。遂失詞人空甫里，謾留悲鶴老華亭。主張壽祿無三甲，收拾文章有六丁。歸處仙龕終不遠，新墳東見海山青。
王子直挽辭 王安石
多才自合至公卿，豈料青衫困一生。太史有書能敘事，子雲於世不徼名。丘墳慘淡箕山綠，門巷蕭條潁水清。握手笑言如昨日，白頭東望一傷情。
孫君挽辭 王安石
喪車上新壟，哀挽轉空山。名與碑長在，魂隨帛暫還。無兒漫黄卷，有母亦朱顔。俛仰平生事，相看一夢間。
處士葛君挽辭 王安石
楚人黄歇地，晉代葛洪家。特擅山川秀，相承黻冕華。猗君有清尚，於世不雄夸。令子能傳業，流光未可涯。
永壽縣太君周氏挽辭二首  其一 王安石
永壽開新邑，長沙返舊塋。金葩冷鈿軸，粉字暗銘旌。薤久露難濕，蘭餘風尚清。慶鍾知有在，令子合升卿。
永壽縣太君周氏挽辭二首  其二 王安石
子引金閨籍，身開石窌封。靈輴悲吉路，象服儼虛容。楚挽雖多相，萊衣不更縫。誰知逝川底，劍自喜相逢。
致仕邵少卿挽辭二首  其一 王安石
謝朓城中守，梁鴻墓下歸。素車馳吉路，丹旐卷寒輝。撫几虛容在，瞻圖實貌非。無因置一酹，空此嘆長違。
致仕邵少卿挽辭二首  其二 王安石
杯酒邗溝上，紛紛已十年。音容常想見，風迹每流傳。老去元卿位，新開太守阡。慶門當更大，子弟固多賢。
葛郎中挽辭二首  其一 王安石
卷卷繐帷輕，空堂晝哭聲。衣冠遺故物，杯案若平生。白馬有悲送，赤車非古行。低徊九原日，光景在銘旌。
葛郎中挽辭二首  其二 王安石
蠻荆長往地，湖海獨歸時。旅櫬蛟龍護，銘旌雁鶩隨。此生要有盡，何物告無期。一片幽堂石，公知我不欺。
悼王致處士 王安石
處士生涯水一瓢，行年七十更蕭條。老妻稻下分遺秉，弱子松間拾墮樵。豈有聲名高後世，遂無饘粥永今朝。窮魂散漫知何處，甬水東西不可招。
蘇才翁挽辭二首  其一 王安石
空餘一丹旐，無復兩朱轓。寂寞蒜山渡，陂陀京口原。音容歸繪畫，才業付兒孫。尚有故人淚，滄江相與翻。
蘇才翁挽辭二首  其二 王安石
翰墨隨談嘯，風流在弟兄。浮名同逆旅，壯志負平生。使節何年去，喪車故老迎。悠悠京口外，落日照銘旌。
悼慧休 王安石
休公遂不起，難料復難忘。玉骨隨薪盡，空留一分香。
送吳顯道五首  其一 王安石
五湖大浪如銀山，問君西遊何當還。以手撫膺坐長嘆，空手無金行路難。丈夫意有在，吾徒且加餐。屏風九疊雲錦張，千峰如連環。上有橫河斷海之浮雲，可望不可攀。飛空結樓臺，動影裊窕沖融間。沛然乘天遊，下看塵世悲人寰。泊舟潯陽郭，去去翔寥廓。君今幸未成老翁，衰老不復如今樂。
送吳顯道五首  其二 王安石
滕王高閣臨江渚，東邊日出西邊雨。十五年前此會同，天際張帷列樽俎。公今此去何時歸，我今停杯一問之。春風兩岸水楊柳，昔日青青今在否。偶向東湖更向東，杏花兩株能白紅。落拓舊遊應記得，插花走馬月明中。荏苒荏苒瞻西海，明年花開復誰在。杏花楊柳年年好，南去北來人自老。少壯幾時奈老何，與君把箸擊盤歌。歌罷仰天嘆，六龍忽蹉跎。眼中了了見鄉國，自是不歸歸便得。欲往城南望城北，此心炯炯君應識。
送吳顯道五首  其三 王安石
臨川樓上柅園中，羅幃繡幕圍香風。觥船一棹百分空，看朱成碧顔始紅。杏花楊柳年年好，南去北來人自老。舊事無人可共論，惟君與我同懷抱。
送吳顯道五首  其四 王安石
忽憶舊鄉頭已白，牙齒欲落真可惜。臨江把臂難再得，江水江花豈終極。
送吳顯道五首  其五 王安石
百年多病獨登臺，知有歸日眉放開。功名富貴何足道，且賦淵明歸去來。
送吳顯道南歸 王安石
君不見蔡澤栖遲世看醜，豪氣英風亦何有。忽然變軒昂，盛事傳不朽。君今幸未成老翁，二十八宿羅心胸。何不上書自薦達，封侯起第一日中。秋月春風等閑度，山中舊宅無人住。宅中青桑葉宛宛，澗水流過田中路。遥知楊柳是門處，萬里蒼蒼煙水暮。我欲尋之不憚遠，君又暫來還徑去。紅亭驛路掛城頭，憶君祇欲苦死留。天際張帷列樽俎，君歌聲酸辭且苦。人生憔悴生理難，使人聽此凋朱顔。勸君更盡一杯酒，明日路長山復山。
送劉貢甫謫官衡陽 王安石
劉郎劉郎莫先起，遇酒當歌且歡喜。船頭朝轉暮千里，眼中之人吾老矣。九疑聯綿皆相似，負雪崔嵬插花裏。萬里衡陽雁，尋常到此迴。行逢二三月，好與雁同來。雁來人不來，如何不飲令心哀。莫厭瀟湘少人處，謫官樽俎定常開。
贈寶覺 王安石
大師京國舊，興趣江湖迥。往與惠詢輩，一宿金山頂。懷哉苦留戀，王事有朝請。別來能幾時，浮念劇含梗。今朝忽相見，眸子清炯炯。夜闌接軟語，令人發深省。化城出天半，遠色有諸嶺。白首對汀洲，猶思理煙艇。
金山寺 王安石
招提憑高岡，四面斷行旅。勝地猶在險，浮梁裊相拄。大江當我前，颭灧翠綃舞。通流與厨會，甘美勝牛乳。扣欄出黿鼉，幽姿可時睹。夜深殿突兀，太微凝帝宇。壁立兩崖對，迢迢隔雲雨。天多剩得月，月落聞津鼓。夜風一何喧，大舶夾雙艣。顛沉在須臾，我自檝迎汝。始知像教力，但度無所苦。憶昨狼狽初，只見石與土。榮華一朝盡，土梗空俯僂。人事隨轉燭，蒼茫竟誰主。咄嗟檀施開，繡楹盤萬礎。高閣切星辰，新秋照牛女。湯休起我病，轉上青天去。攝身凌蒼霞，同憑朱欄語。我歌爾其聆，幽憤得一吐。誰言張處士，雄筆映千古。
化城閣 王安石
曾宮憑風回，兩岸聞鍾聲。百里見秋毫，搆雲有高營。化城若化出，仰攀日月行。俛視大江奔，衆山遥相迎。大江蟠㠌根，旋流自成浪。却略羅翠屏，秀色各異狀。楞伽海中山，迥出霄漢上。中有不死庭，天龍盡回向。惜哉不得往，側坐渺難望。擁掩難恕宥，意欲鏟疊嶂。登臨獨無語，一望一怊悵。忽憶少年時，孤嶼坐題詩。空懷焉能果，唯有故人知。
明妃曲 王安石
我本漢家子，早入深宮裏。遠嫁單于國，憔悴無復理。穹廬爲室旃爲牆，胡塵暗天道路長。去住彼此無消息，明明漢月空相識。死生難有却回身，不忍回看舊寫真。玉顔不是黄金少，愛把丹青錯畫人。朝爲漢宮妃，暮作胡地妾。獨留青塚向黄昏，顔色如花命如葉。
懷元度四首  其一 王安石
秋水纔深四五尺，扁舟斗轉疾於飛。可憐物色阻携手，正是歸時君不歸。
懷元度四首  其二 王安石
舍南舍北皆春水，恰似蒲萄初醱醅。不見秘書心若失，百年多病獨登臺。
懷元度四首  其三 王安石
思君携手安能得，上盡重城更上樓。時獨看雲淚橫臆，長安不見使人愁。
懷元度四首  其四 王安石
自君之出矣，何其挂懷抱。孤坐屢窮辰，山林迹如掃。數枝石榴發，豈無一時好。不可持寄君，思君令人老。
招元度 王安石
早知皆是自拘囚，年少因何有旅愁。自是不歸歸便得，陸乘肩輿水乘舟。
示黄吉甫 王安石
三山半落青天外，勢比凌歊宋武臺。塵世難逢開口笑，生前相遇且銜杯。
送張明甫 王安石
觥船一棹百分空，十五年前此會同。南去北來人自老，桃花依舊笑春風。
贈張軒民贊善 王安石
潮打空城寂寞迴，百年多病獨登臺。誰人得似張公子，有底忙時不肯來。
望之將行 王安石
江涵秋景雁初飛，沙尾長檣發漸稀。惆悵無因見范蠡，夕陽長送釣船歸。
招葉致遠 王安石
山桃野杏兩三栽，嫩葉商量細細開。最是一年春好處，明朝有意抱琴來。
獨行 王安石
朱顔日夜不如故，深感杏花相映紅。盡日獨行春色裏，醉吟誰肯伴衰翁。
江口 王安石
六朝文物草連空，今古無端入望中。江上晚來堪畫處，參差煙樹五湖東。
戲贈湛源 王安石
恰有三百青銅錢，憑君爲算小行年。坐中亦有江南客，自斷此生休問天。
與北山道人 王安石
可惜昂藏一丈夫，生來不讀半行書。子雲識字終投閣，幸是元無免破除。
梅花 王安石
白玉堂前一樹梅，爲誰零落爲誰開。唯有春風最相惜，一年一度一歸來。
即事五首  其一 王安石
漸老逢春能幾回，蓬門今始爲君開。莫嫌野外無供給，更向花前把一杯。
即事五首  其二 王安石
一樹籠鬆玉刻成，遊蜂多思正經營。攀枝弄雪時回顧，還繞櫻桃樹下行。
即事五首  其三 王安石
幽棲地僻經過少，鍾梵聲中掩竹門。唯有多情枝上雪，暗香浮動月黄昏。
即事五首  其四 王安石
遮莫鄰鷄下五更，願爲閑客此閑行。欲知前面花多少，顛倒青苔落絳英。
即事五首  其五 王安石
春光冉冉歸何處，細雨斜風作夜寒。猶有數葩紅好處，老年花似霧中看。
春風 王安石
春風吹園雜花開，青天露坐始此迴。一杯一杯復一杯，笑言溢口何歡咍。古人白骨生青苔，我獨不飲何爲哉。何時出得禁酒國，壘麴便築糟丘臺。
春雪 王安石
春雪墮如簁，渾家醉不知。泥留虎鬥迹，愁殺路傍兒。
花下 王安石
花下一壺酒，定將誰舉杯。雪英飛落近，疑是故人來。
春山 王安石
春山春水流，曲折方屢渡。荒乘不知疲，行到水窮處。依然舊童子，要予竹西去。歸時始覺遠，草蔓已多露。
金陵懷古 王安石
六代豪華空處所，金陵王氣黯然收。煙濃草遠望不盡，物換星移度幾秋。至竟江山誰是主，却因歌舞破除休。我來不見當時事，上盡重城更上樓。
沈坦之將歸溧陽值雨留吾廬久之三首  其一 王安石
天雨蕭蕭滯茅屋，冷猿秋雁不勝悲。床床屋漏無乾處，獨立蒼茫自咏詩。
沈坦之將歸溧陽值雨留吾廬久之三首  其二 王安石
檐雨亂淋幔，風悲蘭杜秋。相看更促膝，人老自多愁。
沈坦之將歸溧陽值雨留吾廬久之三首  其三 王安石
片雲頭上黑，淅淅野風秋。室婦嘆鳴鸛，分爲兩地愁。
示蔡天啟三首  其一 王安石
蔡子勇成癖，能騎生馬駒。銛鋒瑩鷿鵜，價重百硨磲。脫身事幽討，禪龕只晏如。劃然變軒昂，慎勿學哥舒。蔡子勇成癖，劍可萬人敵。讀書百紙過，穎銳物不隔。開口取將相，志氣方自得。偪仄何偪仄，未見有一獲。蕭條兩翅蓬蒿下，未能生彼升天翼。焉能學堂上燕，絢練新羽翮。
示蔡天啟三首  其二 王安石
身著青衫騎惡馬，日馳三百尚嫌遲。心源落落堪爲將，却是君王未備知。
烝然來思 王安石
念我獨兮，亦莫我顧。烝然來思，程伯休父。我有旨酒，爾殽伊脯。酌言酬之，式歌且舞。不留不處，適彼樂土。言秣其馬，率西水滸。有客宿宿，于時語語。山有橋松江有渚，式遄其歸不我與。作此好歌，倡予和女。
示楊德逢 王安石
我行其野，春日遲遲。有菀者柳，在水之湄。有鳴倉庚，豈曰不時。求其友聲，頡之頏之。嗟我懷人，何日忘之。六日不詹，方何爲期。期逝不至，我心西悲。跂予望之，其室則邇。一者之來，我心則喜。我之懷矣，升彼虛矣。愛而不見，云何吁矣。
示道光及安大師 王安石
春日載陽，陟彼高岡。樂彼之園，維水泱泱。維筍及蒲，既生既育。拚飛維鳥，集于灌木。嚶其鳴矣，亂我心曲。有懷二人，在彼空谷。既往既來，獨寐寤宿。陟則在巘，或降于阿。瞻望弗及，傷如之何。
老人行 王安石
老人低心逐年少，年少還爲老人調。兩家挾詐自相欺，四海傷真誰復誚。翻手作雲覆手雨，當面輸心背面笑。古來人事已如此，今日何須論久要。
離昇州作 王安石
相看不忍發，慘澹暮潮平。語罷更携手，月明洲渚生。
倉頡 王安石
倉頡造書，不詁自明。於乎多言，祇誤後生。
胡笳十八拍十八首  其一 王安石
中郎有女能傳業，顔色如花命如葉。命如葉薄將奈何，一生抱恨常咨嗟。良人持戟明光裏，所慕靈妃媲簫史。空房寂寞施繐帷，棄我不待白頭時。
胡笳十八拍十八首  其二 王安石
天不仁兮降亂離，嗟余去此其從誰。自胡之反持干戈，翠蕤雲旓相蕩摩。流星白羽腰間插，疊鼓遥翻瀚海波。一門骨肉散百草，安得無淚如黄河。
胡笳十八拍十八首  其三 王安石
身執略兮入西關，關山阻脩兮行路難。水頭宿兮草頭坐，在野只教心膽破。更鞴彫鞍教走馬，玉骨瘦來無一把。幾迴拋鞚抱鞍橋，往往驚墮馬蹄下。
胡笳十八拍十八首  其四 王安石
漢家公主出和親，御厨絡繹送八珍。明妃初嫁與胡時，一生衣服盡隨身。眼長看地不稱意，同是天涯淪落人。我今一食日還併，短衣數挽不掩脛。乃知貧賤別更苦，安得康强保天性。
胡笳十八拍十八首  其五 王安石
十三學得琵琶成，並幕重重卷畫屏。一見郎來雙眼明，勸我酤酒花前傾。齊言此夕樂未央，豈知此聲能斷腸。如今正南看北斗，言語傳情不如手。低眉信手續續彈，彈看飛鴻勸胡酒。
胡笳十八拍十八首  其六 王安石
青天漫漫覆長路，一紙短書無寄處。月下長吟久不歸，當時還見雁南飛。彎弓射飛無遠近，青塚路邊南雁盡。兩處音塵從此絕，唯向東西望明月。
胡笳十八拍十八首  其七 王安石
明明漢月空相識，道路只今多擁隔。去住彼此無消息，時獨看雲淚橫臆。豺狼喜怒難姑息，自倚紅顔能騎射。千言萬語無人會，漫倚文章真末策。
胡笳十八拍十八首  其八 王安石
死生難有却回身，不忍重看舊寫真。暮去朝來顔色改，四時天氣總愁人。東風漫漫吹桃李，盡日獨行春色裏。自經喪亂少睡眠，鶑飛燕語長悄然。
胡笳十八拍十八首  其九 王安石
柳絮已將春去遠，攀條弄芳畏晼晚。憂患衆兮歡樂鮮，一去可憐終不返。日夕思歸不得歸，山川滿目淚沾衣。罼圭苑裏西風起，嘆息人間萬事非。寒聲一夜傳刁斗，雲雪埋山蒼兕吼。詩成吟咏轉凄凉，不如獨坐空搔首。漫漫胡天叫不聞，胡人高鼻動成群。寒盡春生洛陽殿，回首何時復來見。
胡笳十八拍十八首  其一○ 王安石
晚來幽獨恐傷神，唯見沙蓬水柳春。破除萬事無過酒，虜酒千杯不醉人。含情欲說更無語，一生長恨奈何許。饑對酪肉兮不能餐，强來前帳臨歌舞。
胡笳十八拍十八首  其一一 王安石
歸來展轉到五更，起看北斗天未明。秦人築城備胡處，擾擾唯有牛羊聲。萬里飛蓬映天過，風吹漢地衣裳破。欲往城南望城北，三步回頭五步坐。
胡笳十八拍十八首  其一二 王安石
自斷此生休問天，生得胡兒擬棄捐。一始扶床一初坐，抱携撫視皆可憐。寧知遠使問名姓，引袖拭淚悲且慶。悲莫悲于生別離，悲在君家留二兒。
胡笳十八拍十八首  其一三 王安石
鞠之育之不羞耻，恩情亦各言其子。天寒日暮山谷裏，腸斷非關隴頭水。兒呼母兮啼失聲，依然離別難爲情。灑血仰頭兮訴蒼蒼，知我如此兮不如無生。
胡笳十八拍十八首  其一四 王安石
當時悔來歸又恨，洛陽宮殿焚燒盡。紛紛黎庶逐黄巾，心折此時無一寸。慟哭秋原何處村，千家今有百家存。爭持酒食來相饋，舊事無人可共論。
胡笳十八拍十八首  其一五 王安石
此身飲罷無歸處，心懷百憂復千慮。天翻地覆誰得知，魏公垂淚嫁文姬。天涯憔悴身，託命於新人。念我出腹子，使我嘆恨勞精神。新人新人聽我語，我所思兮在何所。母子分離兮意難任，死生不相知兮何處尋。
胡笳十八拍十八首  其一六 王安石
燕山雪花大如席，與兒洗面作光澤。怳然天地半夜白，閨中祇是空相憶。點注桃花舒小紅，與兒洗面作華容。欲問平安無使來，桃花依舊笑春風。
胡笳十八拍十八首  其一七 王安石
春風似舊花仍笑，人生豈得長年少。我與兒兮各一方，憔悴看成兩鬢霜。如今豈無騕褭與驊騮，安得送我置汝傍。胡塵暗天道路長，遂令再往之計墮眇芒。胡笳本出自胡中，此曲哀怨何時終。笳一會兮琴一拍，此心炯炯君應識。
虞美人 王安石
虞美人，態濃意遠淑且真。同輦隨君侍君側，六宮粉黛無顔色。楚歌四面起，形勢反蒼黄。夜聞馬嘶曉無迹，蛾眉蕭颯如秋霜。漢家離宮三十六，緩歌慢舞凝絲竹。人間舉眼盡堪悲，獨在陰崖結茅屋。美人爲黄土，草木皆含愁。紅房紫莟處處有，聽曲低昂如有求。青天漫漫覆長路，今人犁田昔人墓。虞兮虞兮奈若何，不見玉顔空死處。
潭州新學詩 王安石
有嘉新學，潭守所作。守者誰歟，仲庶氏吳。振養矜寡，衣之褰襦。黔首鼓歌，吏靜不求。乃相廟序，生師所廬。上漏旁穿，燥濕不除。曰嘻遷哉，迫阨卑污。當其壞時，適可以謀。營地慮工，伐楩楠櫧。撤故就新，爲此渠渠。潭人來止，相語而喜。我知視成，無豫經始。公升在堂，從者如水。公曰誨汝，潭之士子。古之讀書，凡以爲己。躬行孝悌，由義而仕。神聽汝助，況於閭里。無實而荂，非聖自是。雖大得意，吾猶汝耻。士下其手，公言無尤。請詩我歌，以遠公休。
新田詩 王安石
離離新田，其下流水。孰知其初，灌莽千里。其南背江，其北逾淮。父抱子扶，十百其來。其來僕僕，鏝我新屋。趙侯劬之，作者不饑。歲仍大熟，飽及雞鶩。僦船與車，四鄙出穀。今游者處，昔止者流。維昔牧我，不如今侯。侯來適野，不有觀者。稅于水濱，問我鰥寡。侯其歸矣，三歲于茲。誰能止侯，我往求之。
獵較詩 王安石
獵較獵較，誰禽我有。國人之惏，君子所醜。獵較獵較，祭占其祥。國人之序，君子何傷。
雲之祁祁答董傳 王安石
雲之祁祁，或雨于淵。苗之翹翹，或槁于田。雲之祁祁，或雨于野。有槁于田，豈不自我。薈兮其隮，其在西郊。匪我爲之，我歌且謠。蔚兮其復，南山之側。我歌且謠，維以育德。
明堂樂章二首 歆安之曲 王安石
穆穆在堂，肅肅在庭。於顯辟公，來相思成。神既歆止，有聞惟馨。錫我休嘉，燕及群生。
明堂樂章二首 皇帝還大次憩安之曲 王安石
有奕明堂，萬方時會。宗予聖考，作帝之配。樂酌虞典，禮從周制。釐事既成，於皇來塈。
得孫正之詩因寄呈曾子固 王安石
一歲已闌人意倦，出門風物更蕭然。水摇疏樹荒城路，日带浮雲欲雪天。未有詩書論進退，謾期身世託林泉。因思漠北離群久，此日窮居頼見賢。
和金陵懷古 王安石
懷鄉訪古事悠悠，獨上江城滿目秋。一鳥带煙來別渚，數帆和雨下歸舟。蕭蕭暮吹驚紅葉，慘慘寒雲壓舊樓。故國凄凉誰與問，人心無復更風流。
豫章道中次韵答曾子固 王安石
離別何言邂逅同，今知相逐似雲龍。蒼煙白霧千山合，綠樹青天一水容。已謝道塗多自放，將歸田里更誰從。龐公有意安巢穴，肯問簞瓢與萬鍾。
離北山寄平甫 王安石
日月沄沄與水爭，披襟照見髮華驚。少年憂患傷豪氣，老去經綸誤半生。休向朝廷論一鶚，只知田里守三荆。清溪幾曲春風好，已約歸時載酒行。
答孫正之 王安石
無才處處是窮塗，兩地誰傳萬里書。節物崢嶸催歲暮，溪山蕭灑入吾廬。南歸猶喜尋同志，北去還聞困索居。佳句不須論舊約，相隨陽羨有籃輿。
寄程給事 王安石
憶昔都門手一携，春禽初向苧蘿啼。夢回金殿風光別，吟到銀河月影低。舞急錦腰迎十八，酒酣金盞照東西。何時得遂扁舟去，邂逅從君訪剡溪。
寄勝之運使 王安石
蕭然生事委江皋，壯士何嘗似釣鼇。千里得書來見約，一朝乘興去忘勞。已將流景休談笑，聊爲知音破鬰陶。正是東風將欲發，湖山春色助揮毫。
寄國清處謙 王安石
三江風浪隔天台，想見當時賦咏才。近有高僧飛錫去，更無餘事出山來。猿猱歷歷窺香火，日月紛紛付劫灰。我欲相期談實相，東林何必謝劉雷。
將至丹陽寄表民 王安石
曉馬駸駸路阻脩，春風漠漠上衣裘。三年銜恤空餘息，一日忘形願少留。末路悲歡隨俯仰，此生身世信沉浮。寄聲德操家人道，炊黍吾今且暫休。
宿土坊驛寄孔世長 王安石
燒夜郊原百草荒，弊裘朝去犯嚴霜。殘年意象偏多感，回首風煙更異鄉。往返自非名利役，辛勤應見友朋傷。章江猶得同游處，最愛梅花蘸水香。
寄孫正之 王安石
南游忽忽與誰言，共笑謀生識最昏。萬事百年能自信，一簞五鼎不須論。友中惟子長招隠，世上何人可避喧。千里秋風相望處，皖公溪上正開樽。
道中寄吉父 王安石
白霧青煙入馬蹄，朝寒瑟瑟樹聲悲。平山斷壠回環失，鳴鳥游魚上下隨。廟算未聞收策士，瘴鄉誰與擇軍麾。憂時自欲尋君語，行路何妨更有詩。
送孫立之赴廣西 王安石
十年一別兩相過，前想悲歡慷慨歌。窮去始知風俗薄，靜來猶厭事機多。相期鼻目傾肝膽，誰伴溪山避網羅。萬里辛勤君舊識，重江應亦畏風波。
送福建張比部 王安石
畫船簫鼓出都時，萬里驚鷗去不追。却望塵沙應駐節，會逢山水即吟詩。長魚俎上通三印，新茗齋中試一旗。只恐遠方難久滯，莫愁風物不相宜。
送致政朱郎中東歸 王安石
平生不省問田園，白首忘懷道更尊。已上印書通北闕，稍留冠蓋餞東門。馮唐老有爲郎戀，疏廣終無任子恩。今日榮歸人所羨，兩兒腰綬擁高軒。
別雷國輔之皖山 王安石
侍郎憂國最賢勞，太尉西州第一豪。家廟比來聞澤厚，公孫今果見才高。明時尚使龍蛇蟄，壯志空傳虎豹韜。莫厭皖山窮絕處，不妨雲水助風騷。
垂虹亭 王安石
坐覺塵襟一夕空，人間似得羽翰通。暮天窈窈山銜日，爽氣駸駸客御風。草木韵沉高下外，星河影落有無中。飄然更待乘桴伴，一到扶桑興未窮。
題正覺相上人籜龍軒 王安石
風玉蕭蕭數畝秋，籜龍名爲道人留。不須乞米供高士，但與開軒作勝游。此地七賢誰笑傲，何時六逸自賡酬。侵尋衰境心無著，尚有家風似子猷。
題友人壁 王安石
茆檐前後欠松蘿，百里乘閑向此過。澗水繞田山影轉，野林留日鳥聲和。蕭條雞犬逢人少，想象乾坤發興多。世事不如閑靜處，知君出處意如何。
清明輦下懷金陵 王安石
春陰天氣草如煙，時有飛花舞道邊。院落日長人寂寂，池塘風慢鳥翩翩。故園回首三千里，新火傷心六七年。青蓋皂衫無復禁，可能乘興酒家眠。
杭州呈勝之 王安石
游觀須知此地佳，紛紛人物敵京華。林巒臘雪千家水，城郭春風二月花。彩舫笙簫吹落日，畫樓燈燭映殘霞。如君援筆宜摹寫，寄與塵埃北客誇。
聞和甫補池掾 王安石
遭時何必問功名，自古難將力命爭。萬戶侯多歸世胄，五車書獨負家聲。才華汝尚爲丞掾，老懶吾今合釣耕。外物悠悠無得喪，春郊終日待相迎。
寶應二三進士見送乞詩 王安石
少喜功名盡坦塗，那知干世最崎嶇。草廬有客歌梁甫，狗監無人薦子虛。解玩山川消積憤，靜忘歲月頼群書。慚君枉蓋如平昔，不笑謀生萬事疏。
謝郟亶秘校見訪於鍾山之廬 王安石
誤有聲名只自慚，煩君跋馬過茅檐。已知原憲貧非病，更許莊周知養恬。世事何時逢坦蕩，人情隨分值猜嫌。誰能胸臆無塵滓，使我相從久未厭。
同長安君鍾山望 王安石
解裝相值得留連，一望江南萬里天。殘雪離披山韞玉，新陽杳靄草含煙。餘生不足償多病，樂事應須委少年。惟有愛詩心未已，東歸與續棣華篇。
奉招吉甫 王安石
經綸無地委蓬蒿，凜凜胸懷且自韜。誰奮長謀平嶺海，猶將餘力寄風騷。名慚隨俗貧中役，恨未收身物外高。永夜西堂霜月冷，邀君相伴有松醪。
閑居遣興 王安石
慘慘秋陰綠樹昏，荒城高處閉柴門。愁消日月忘身世，靜對溪山憶酒樽。南去干戈何日解，東來馹騎此時奔。誰將天下安危事，一把詩書子細論。
到家 王安石
五年羈旅倦風埃，舊里依然似夢回。猿鳥不須懷悵望，溪山應亦笑歸來。身閑自覺貧無累，命在誰論進有材。秋晚吾廬更蕭灑，沙邊煙樹綠洄洄。
西帥 王安石
吾君英睿超光武，良將西征捍隗囂。誓斬郅支聊出塞，生擒頡利始歸朝。一丸豈慮封函谷，千騎無由飲渭橋。好立功名標竹素，莫教空說霍嫖姚。
松江 王安石
宛宛虹霓墮半空，銀河直與此相通。五更縹緲千山月，萬里凄凉一笛風。鷗鷺稍回青靄外，汀洲時起綠蕪中。騷人自欲留佳句，忽憶君詩思已窮。
鳳凰山 王安石
歡樂欲與少年期，人生百年常苦遲。白頭富貴何所用，氣力但爲憂勤衰。願爲五陵輕薄兒，生在貞觀開元時。鬥鷄走犬過一生，天地安危兩不知。
揚雄 王安石
孔孟如日月，委蛇在蒼旻。光明所照耀，萬物成冬春。揚子出其後，仰攀忘賤貧。衣冠渺塵土，文字爛星辰。歲晚天祿閣，强顔爲劇秦。趨捨迹少邇，行藏意終鄰。壤壤外逐物，紛紛輕用身。往者或可返，吾將與斯人。
寓言六首  其一 王安石
父母子所養，子肥父母充。欲富搉其子，惜哉術之窮。霸者擅一方，窘彼足自豐。四海皆吾家，奈何不知農。
寓言六首  其二 王安石
小夫謹利害，不講義與仁。讀書疑夷齊，古豈有此人。其才一莛芒，所欲勢萬鈞。求多卒自困，餘禍及生民。
寓言六首  其三 王安石
瞢瞢俗所共，察察與世違。違世有百善，一疵惡皆歸。就求無所得，猶以好名譏。彼哉負且乘，能使正日微。
寓言六首  其四 王安石
始就詩賦科，雕鎸久才成。一朝復棄之，刀筆事刑名。中材蔽末學，斯道苦難明。忽貴不自期，何施就升平。
寓言六首  其五 王安石
明者好自蔽，況乃知我匹。每行悔其然，所見定萬一。不求攻爾短，欲議世之失。耘而舍其田，辛苦亦何實。
寓言六首  其六 王安石
好樂世所共，欲禁安能捨。孰能開其淫，要在習以雅。敺人必如己，墨子見何寡。惜哉後世音，至美不如野。
澶州 王安石
津津河北流，嶭嶭兩城峙。春秋諸侯會，澶淵乃其地。書留後世法，豈獨譏當世。野老豈知此，爲予談近事。邊關一失守，北望皆胡騎。黄屋親乘城，穹廬矢如蝟。紛紜擅將相，誰爲開長利。焦頭收末功，尚足誇一是。歡盟從此數，日月行人至。馳迎傳馬單，走送牛車疲。征求事供給，廝養猶珍麗。戈甲久已銷，澶人益憔悴。能將大事小，自合文王意。語翁無嘆嗟，小雅今不廢。
寄平甫弟衢州道中 王安石
淺溪受日光烱碎，野林參天陰翳長。幽鳥不見但聞語，小梅欲空猶有香。長年無可自娛戲，遠遊雖好更悲傷。安得冬風一吹汝，手把詩書來我旁。
寄慎伯筠 王安石
世網掛士如蛛絲，大不及取小綴之。宜乎倜儻不低斂，醉脚踏倒青天低。前日才能始誰播，一口驚張萬誇和。雷公訴帝喘欲吹，咸恐聲名塞天破。文章喜以怪自娛，不肯裁縮要有餘。多爲峭句不姿媚，天骨老硬無皮膚。人傳書染莫對當，破卵驚出鸞鳳翔。人間下筆不肯屈，鐵索急纏蛟龍僵。少年意氣强不羈，虎脅插翼白日飛。欲將獨立誇萬世，笑誚李白爲癡兒。四天無壁才可家，醉膽憤癢遣酒拏。欲偷北斗酌竭酒，力拔太華鑣鯨牙。世儒口軟聲似蠅，好於壯士爲忌憎。我獨久仰願一見，浩歌不敢兒女聲。
望晼山馬上作 王安石
亙天青鬰鬰，千峰互崷崒。放馬倚長崖，煙雲爭吐沒。遠疑嵩華低，近豈潛衡匹。奚爲鮮眺覽，過者輒倉卒。吾將凌其巔，震蕩睨溟渤。旁行告予言，世孰於此忽。邃深不可俯，儲藏盡妖物。踴躍狼虎群，蜿蜒蛇虺窟。惜哉危絕山，歲久沉汨沒。誰將除茀塗，萬里遊人出。
汝癭和王仲儀 王安石
汝水出山險，汝民多病癭。或如鳥粻滿，或若猿嗛並。女慚高掩襟，男大闊裁領。飲水疑注壺，吐詞侔有梗。樗里既已聞，杜預亦不幸。秦人號智囊，吳瓠掛狗頸。𦢏𩲞常柱頤，伶仃安及脛。祗欲仰問天，無由俯窺井。挾带歲月深，冒犯風霜冷。厭惡雖自知，剖割且誰肯。不惟羞把鏡，仍亦愁弔影。內療煩羊靨，外砭廢針穎。在木曰楠榴，刳之可曰皿。此誠無所用，既有何能屏。膨脝厠元首，臃腫異臚頂。難將面目施，可與胞胎逞。賢哉臨汝守，世德調金鼎。珉俗雖醜乖，教令日修整。風土恐隨改，晨昏憂慮省。儻欲覲慈顔，名城不難請。
三月十日韓子華招飲歸城 王安石
清明曉赴韓侯家，自買白杏丁香花。雀眼塗金銀篾籠，貯在當庭呼舞娃。舞娃聊捧笑向客，不顧插壞新烏紗。朝來我舍報生子，賀勸大白浮紅霞。酒狂有持梧桐板，暴謔一似漁陽撾。袒裼擊鼓禰處士，當時偶脫猛虎牙。褊衷不容又何益，鸚鵡洲上空蒹葭。
勿去草 王安石
勿去草，草無惡，若比世俗俗浮薄。君不見長安公卿家，公卿盛時客如麻。公卿去後門無車，惟有芳草年年佳。又不見千里萬里江湖濱，觸目凄凄無故人。惟有芳草隨車輪。一日還舊居，門前草先鋤。草於主人實無負，主人於草宜何如。勿去草，草無惡，若比世俗俗浮薄。
東城 王安石
昔予出東城，初見壟上耕。忽忽日北至，歲月良可驚。雖云一草死，萬物尚華榮。誰能當此時，嘆息微陰生。
哀賢亭 王安石
黄鳥哀子車，强埋非天爲。天奪不待老，還能使人悲。馬侯東南秀，鞭策要路馳。歸骨萬里州，乃當强壯時。墓門閉空原，白日無履綦。蒼蒼柏與松，浩浩山風吹。我初羞夷吾，鮑叔亦我知。終欲往一慟，咏言慰孤嫠。
梁王吹臺 王安石
繁臺繁姓人，埋滅爲蒿蓬。況乃漢驕子，魂遊誰肯逢。緬思當盛時，警蹕在虛空。蛾眉倚高寒，環珮吹玲瓏。大梁千萬家，回首雲濛濛。仰不見王處，雲間指青紅。賓客有司馬，鄒枚避其鋒。灑筆飛鳥上，爲王賦雌雄。惜今此不傳，楚辭擅無窮。空餘一丘土，千載播悲風。
靈山寺 王安石
靈山名誰自，波濤截孤峰。何年佛子住，四面憑危空。折椽與裂瓦，委棄填西東。庫廊行抑首，居者莽誰容。吾舟維其側，落日生秋風。瞰崖聊寄目，萬物極纖穠。震蕩江海思，洗滌堙鬰中。胡爲嬉遊人，過此無留蹤。景豈龍遊殊，盛衰浩無窮。吾聞世所好，樓殿浮青紅。那知山水樂，豈在豪華宮。世好□變爾，感激難爲工。
白鷗 王安石
江鷗好羽毛，玉雪無塵垢。滅沒波浪間，生涯亦何有。雄雌屢驚矯，機弋常紛糾。顧我獨無心，相隨如得友。飄然紛華地，此物乖隔久。白髮望東南，春江綠如酒。
咏風 王安石
風從北海起，至此南海上。問風來何事，去復欲何向。誰遣汝而號，誰應汝而唱。汝於何時息，汝作無乃妄。風初無一言，試以問雲將。
白雲 王安石
英英白雲浮在天，下無根蒂旁無連。西風來吹欲消散，落日起望心悠然。願回羲和借光景，常使秀色當檐邊。時來不道能爲雨，直以無心最可憐。
江鄰幾邀觀三館書畫 王安石
五月秘府始曝書，一日江君來約予。世間雖有古畫筆，可往共觀臨石渠。我時冒熱跨馬去，開厨發匣鳴鏁魚。羲獻墨迹十一卷，水玉作軸排疏疏。最奇小楷樂毅論，永和題尾付官奴。又有四山絕品畫，戴嵩吳牛望青蕪。李成寒林樹半枯，黄筌工妙白兔圖。不知名姓貌人物，二公對奕旁觀俱。黄金錯鏤爲投壺，粉幛復畫一病夫。後有女子執巾裾，床前紅毯平火爐。床上二姝展氍毹，繞床屏風山有無。堂上列畫三重鋪，此幅巧甚意思殊。孰真孰假丹青摹，世事若此還可吁。
河北民 王安石
河北民，生近二邊長苦辛。家家養子學耕織，輸與官家事夷狄。今年大旱千里赤，州縣仍催給河役。老小相携來就南，南人豐年自無食。悲愁白日天地昏，路旁過者無顔色。汝生不及貞觀中，斗粟數錢無兵戎。
君難託 王安石
槿花朝開暮還墜，妾身與花寧獨異。憶昔相逢俱少年，兩情未許誰最先。感君綢繆逐君去，成君家計良辛苦。人事反復那能知，讒言入耳須臾離。嫁時羅衣羞更著，如今始悟君難託。君難託，妾亦不忘舊時約。
次韵張子野秋中久雨晚晴 王安石
天沉四山黑，池漲百泉黄。苦濕欲千里，願晴非一鄉。埽除供晚色，洗刷放秋光。菊泣花猶重，秔肥穗稍長。積陰消戶牖，返照媚林塘。想見陽臺路，神歸髮彩凉。
射亭 王安石
因射構茲亭，序賢仍閱兵。庶民觀禮教，群寇避威聲。城壘前相壯，溪山勢盡傾。宜哉百里地，桴鼓未嘗鳴。
寄王補之 王安石
平居相值晚，況復道塗留。今我思揮麈，逢君爲艤舟。人情方慕貴，吾道合歸休。吏責真難塞，聊爲泮水游。
寄謝師直 王安石
湖海三年隔，相逢塞路中。黄金酌卯酒，白髮對春風。所願乖平日，何知即老翁。悠悠越溪水，好在釣魚筒。
次韵留題僧假山 王安石
態足萬峰奇，功纔一簣微。愚公誰助徙，靈鷲却愁飛。竇雪藏銀鎰，檐曦散玉輝。未應頹蟻壤，方此鎮禪扉。物理有真僞，僧言無是非。但知名盡假，不必故山歸。
次韵王禹玉平戎慶捷 王安石
熙河形勢壓西陲，不覺連營列漢旗。天子坐籌星兩兩，將軍歸佩印累累。稱觴別殿傳新曲，銜璧名王按舊儀。江漢一篇猶未美，周宣方事伐淮夷。
春怨 王安石
掃地待花落，惜花輕著塵。遊人少春戀，踏去却尋春。
宮詞 王安石
六宅新粧促錦，三宮巧仗叢花。一片黄雲起處，內人遥認官家。
雜咏 王安石
百年禮樂逢休運，千里江山極勝游。那似鮑昭空寫恨，不爲王粲祇消憂。
晚春 王安石
春殘葉密花枝少，睡起茶多酒盞疏。斜倚屏風搔首坐，滿簪華髮一床書。
樓上望湖 王安石
樓上人腸渴欲枯，樓前終日望平湖。無舟得入滄浪去，爲問漁人得意無。
寄李道人 王安石
李生富漢亦貧兒，人不知渠只我知。跳過六輪中耍峭，養成三界外愚癡。
憶江南 王安石
城南城北萬株花，池面冰消水見沙。回首江南春更好，夢爲蝴蝶亦還家。
謝微之見過 王安石
此身已是一枯株，所記交朋八九無。唯有微之來訪舊，天寒幾夕擁山爐。
惜春 王安石
滿城風雨滿城塵，蓋紫藏紅漫惜春。春去自應無覓處，可憐多少惜花人。
子貢 王安石
一來齊境助奸臣，去誤驕王亦苦辛。魯國存亡宜有命，區區翻覆亦何人。
急足集句 王安石
年去年來來去忙，倚他門戶傍他牆。一封朝奏緣何事，斷盡蘇州刺史腸。
題定力院壁 王安石
溪北溪南水暗通，隔溪遥見夕陽舂。思量諸葛成何事，只合終身作卧龍。
題山寺扉 王安石
口啣天憲手持鈞，已是龍墀第一人。回首三千大千界，此身猶是一微塵。
字謎詩二首  其一 王安石
兄弟四人兩人大，一人立地三人坐。家中更有一兩口，任是凶年也得過。
字謎詩二首  其二 王安石
將軍身是五行精，日日燕山望石城。待得功成身又退，空將心腹爲蒼生。
用字謎 王安石
一月又一月，兩月共半邊。上有可耕之田，下有長流之川。一家有六口，兩口不團圓。
晴景 王安石
雨來未見花間蕊，雨後全無葉底花。蜂蝶紛紛過牆去，却疑春色在鄰家。
題夏旼扇 王安石
白馬津頭驛路邊，陰森喬木带漪漣。夕陽一馬匆匆過，夢寐如今十五年。
皇祐庚寅自臨川如錢塘過宿此嘉祐戊辰自番陽歸臨川再宿金峰 王安石
十年再宿金峰下，身世飄然豈自知。山谷有靈應笑我，紛紛南北欲何爲。
題金陵驛 王安石
重岡古道春風裏，草色花光似故人。却喜此身今漫浪，回家隨處得相親。
咏梅 王安石
頗怪梅花不肯開，豈知有意待春來。燈前玉面披香出，雪後春容取勝回。觸撥清詩成走筆，淋漓紅袖趣傳杯。望塵俗眼那知此，只買夭桃艷杏栽。
書堂 王安石
烏石岡頭上塚歸，柘岡西畔下書帷。辛夷花發白如雪，萬國春風慶曆時。
海棠 王安石
桂寧辭月窟，桃合避仙源。贈別難饒柳，忘憂好樹萱。輕輕飛燕舞，脈脈息媯言。蕙陋虛侵徑，梨凡浪占園。論心留蝶宿，低面厭鶑喧。不奈神仙品，何辜造化恩。烟愁思舊夢，雨泣怨新婚。畫恐明妃恨，移同卓氏奔。
李花 王安石
朝摘桃花紅破萼，莫摘李花繁滿枝。客心浩蕩東風急，把酒看花能幾時。
石竹花 王安石
麝香眠後露檀勻，繡在羅衣色未真。斜倚細叢如有恨，冷摇數朵欲無春。
桑 王安石
溪橋接桑畦，鈎籠曉群過。今朝去何早，向晚蠶恐餓。
和叔才岸傍古廟 王安石
樹老垂纓亂，祠荒向水開。偶人經雨踣，古屋爲風摧。野鳥棲塵座，漁郎奠竹杯。欲傳山鬼曲，無奈楚詞哀。
題寶巖寺寒碧亭二首  其一 王安石
兩岸青山刻峭成，一溪回曲篆紋平。綠陰隠隠無重數，欲去黄鸝又一聲。
題寶巖寺寒碧亭二首  其二 王安石
風吹洞口雲，水動山頭月。野老時問人，前村多少雪。
同應之登大宋陂 王安石
望闊真多思，憑高更損神。山川散白日，草木共青春。寂寂興亡事，悠悠來往人。素衣吳白紵，盡化洛陽塵。
題回峰寺詩 王安石
山勢欲壓海，禪扃向此開。魚龍腥不到，日月影先來。樹色秋擎出，鐘聲浪答回。何期乘吏役，暫此拂塵埃。
山居雜言 王安石
法和衣鉢過南華，正葉傳師萃一花。勝地霧迷淮水石，望星人指楚天涯。數千松倚西山老，七百僧悲去路賒。一片蒼苔涅槃石，至今繚遶白雲遮。
將赴南徐任遊茅山有作 王安石
丹陽太守意如何，先謁茅卿始下車。展節事君三黜後，收心奉道五旬餘。回尋靈藥逢芝圃，欲叩真關借玉書。不用從人問通塞，天教吏隠接仙居。
題楊溪 王安石
橋橫葛仙陂，住近楊雄宅。主人胡不歸，爲我炊香白。
送王郎中知江陰 王安石
持歸霄漢青綾被，去看吳都白馬潮。疊鼓渡江寒浪伏，鳴鐃入境野雲飄。魚穿楊柳誇鯨膾，人采芙蓉學細腰。家有三槐爲太守，弟兄誰似李文饒。
挽舜元胡著作郎 王安石
德行文章里閈宗，姓名朝野盡知公。侍親存沒皆全孝，報政初終必竭忠。性直不從花縣樂，分安求逸郁堂空。從今永別人間去，笑入蓬瀛閬苑中。
胡氏逢原堂 王安石
我愛銅官好，君實家其間。山水相縈萃，花卉矜春妍。有鳴林間禽，有躍池中鮮。葉山何嗟峨，秀峙東南偏。峰巒日在望，遠色涵雲邊。賓客此遴集，觴飲常留連。君家世儒雅，子弟清風傳。前日闢書堂，名之曰逢原。有志在古道，馳情慕高賢。深哉堂名意，推此宜勉𣃼。木茂貴培本，流長思養源。左右無不宜，願獻小詩篇。
千丈巖瀑布 王安石
拔地萬重清嶂立，懸空千丈素流分。共看玉女機絲挂，映日還成五色文。
聽泉亭 王安石
逗石穿雲落澗隈，無風自到枕邊來。十年客底黄粱夢，一夜水聲却喚回。
句  其一 王安石
衰俗易高名已振，險途難盡學須强。
句  其二 王安石
濃綠萬枝紅一點，動人春色不須多。
句  其三 王安石
昔時江令宅，今日段侯家。
句  其四 王安石
隠几先生未忘物，葛陂猶問化龍身。
句  其五 王安石
內史文章只廢臺。
句  其六 王安石
凌曉常行雲氣中。
句  其七 王安石
大木百圍生遠籟，朱弦三嘆有遺音。
句  其八 王安石
霜筠雪竹鍾山寺，投老歸歟寄此生。
句  其九 王安石
夕陽到處花偏暖。
句  其一○ 王安石
青山捫虱坐，黄鳥挾書眠。
句  其一一 王安石
蕭蕭摶黍聲中日，漠漠舂鋤影外天。
句  其一二 王安石
爆竹驚鄰鬼。
句  其一三 王安石
人生萬事反覆多，道路後先能幾何。
句  其一四 王安石
浥霜火齊纍纍熟，噀露金苞冉冉香。
句  其一五 王安石
乞米助㾕鎦。
句  其一六 王安石
雪底黄精興不疏。
句  其一七 王安石
週迴莫有千株葉。
句  其一八 王安石
苑閬仙人何處覓，靈槎使者幾時回。
存目  其一 王安石
詩題：黄梅花首句：庾嶺開時媚雪霜。
存目  其二 王安石
詩題：梅花首句：醉筆題詩紫界牆。
清淑堂 譚掞
群峰合勢曲江頭，二水交流夾一州。地有九嶷清淑氣，人無五嶺鬰蒸愁。
月石 吳頤
嫦娥促輕車，翩翩下瑶城。窮幽得靈山，意欲家平生。隳石擬素魄，神功夜無聲。佳桂願托根，老兔祈偕行。上帝聞之怒，地祇奪我睛。交詔責其歸，命駕涕以橫。事往千古後，殷勤有餘情。夜半纖雲收，回光對兩盈。
過赤石湖有感寄獻荆公 吳頤
重湖遠映日無光，兩槳行舟類堵牆。向此柂工猶恐懼，更堪風馭出蒼惶。雖知行止懸於命，長離憂虞亦可傷。白首何時裕儋石，從容丈室問空王。
酥花韵 吳頤
玉指纖纖出後房，似矜隨意得奇芳。只愁暖律爭先落，頼有凝脂可旋粧。近比含飴知有味，不須嚼蕊自聞香。未應力欲爭春巧，喜士深心庶可將。
次邦憲宣德紅梅詩韵  其一 吳頤
攀條弄蕊苧羅人，半軃金翹笑整巾。慣見冰肌斜映月，似驚酒面暗生春。詩翁思苦饒先醉，畫史愁多恐失真。寄語東風爲披拂，莫教容易惹芳塵。
次邦憲宣德紅梅詩韵  其二 吳頤
年來惱亂探花人，裂盡陶公漉酒巾。傅粉早工欺白雪，施朱更欲媚陽春。衣冠未怪多儕俗，花木無情亦喪真。他日和羹何所頼，紛紛行見滿前塵。
次邦憲宣德紅梅詩韵  其三 吳頤
玉骨冰肌冷照人，勻紅輕浥絳羅巾。更無凡木能爭艷，定向壺中別得春。久稔新詩能寫物，須知樽酒可藏真。寄聲閉戶英夫子，體取居塵不染塵。
次邦憲宣德紅梅詩韵  其四 吳頤
留情賦咏盡聞人，似得吳姬爲執巾。蝶翅稍應容辨色，桃腮無復敢嬌春。似嫌素艷同姑射，著意新粧學太真。栽近華堂歌舞地，未容車馬送纖塵。
次邦憲宣德紅梅詩韵  其五 吳頤
絕品花逢絕俗人，吟看屢倒接䍦巾。剸煩自昔多餘刃，痛飲于今莫負春。喜事擅名雖有素，屢空此語恐非真。典衣貰酒猶非惡，醉任清歌落暗塵。
江村 吳頤
前村笑語近黄昏，獨向江頭望故園。漂泊每憐歸去晚，兒童各自解方言。
聞寓舍之側花盛開口占絕句  其一 吳頤
冶城西北似村家，每共尋春到日斜。聞說春來花更好，爲憐無伴懶看花。
聞寓舍之側花盛開口占絕句  其二 吳頤
君嫌無伴懶看花，我向花時更憶家。欲趁芙蓉同一醉，秋江好爲送歸槎。
別後再用前韵寄呈明府 吳頤
所困每患失其親，白首甘爲未遇人。饑目屢常昏皂白，晨炊何敢問新陳。强顔愧我猶初仕，策足如君即要津。惜別夜闌重款晤，交情終始暖於春。
效孟浩然體寄呈邦憲明府 吳頤
繆致棲鸞嘆，頻煩薦鶚書。未能拋斗米，豈不愛吾廬。與世多乖迕，論才信闊疏。故人應笑我，早晚遂歸歟。
明逸宣義披仙館  其一 吳頤
弟兄相踵上青冥，遺跡空餘壓郡城。似惜高風久零落，故開華館面崢嶸。樓臺宛轉明朝日，圖史紛披照短檠。疑有雙鳬求紫府，檐間時送步虛聲。
明逸宣義披仙館  其二 吳頤
仙境清閑識者稀，幾人來此學幽棲。紅泉瑶草春長在，流水桃花路弗迷。丹氣猶涵階下井，遺蹤難認壁間題。祇憐星石今無恙，夜夜寒光北斗齊。
出歷坪鋪 吳頤
從來年少怯春寒，老大那堪行路難。已去郵亭重下馬，少須朝日暖征鞍。
訪楊湖陰不遇因題其門 陳輔
北山松枌未飄花，白下風輕麥脚斜。身似舊時王謝燕，一年一度到君家。
上荆公生辰 陳輔
十月江南已得霜，相君門客小山房。冬深柏子和香掃，準備生辰作好香。
題所居 陳輔
湖水山雲繞縣斜，茂林修竹野人家。宿酲過午無人問，卧聽東風掃落花。
梁父吟 陳輔
梁父吟，泰山之頂可埋金。噫嘻蜀道徒崎嶔，南風來舜琴。梁父吟，佳人未偶頻傷心。四時有恨秋偏深，綠絲空滿簪。
湖上有作 陳輔
平湖共天遠，浸月坐寒光。乘流溯荃璧，掉舟尋藥房。佳人折輕荷，隨風來珍香。顧盼但微笑，眉宇何清揚。日暮共携手，遥指煙中湘。
題茅山 陳輔
積金峰頂作屏遮，寶閣橫空疊彩霞。鶴駕往來茅許宅，龍軿交會郭楊家。洞天有望人如玉，塵世休觀事若麻。我是方臺舊僚友，盍尋歸路種雲芽。
下泊宮 陳輔
咸陽龍虎此飛昇，二弟東山道亦成。不見棠梨司命宅，空餘丹井一泓清。
玉蘭 陳輔
內史北軒多種竹，隠居南洞少栽花。藍橋西路青青處，拾得璚兒似虎牙。
送曾公衮赴宣幕 陳輔
當年枳棘藴飛凰，遺愛猶存蔽芾棠。秋水紅蕖新幕府，春風綠草舊池塘。芝生瑶圃三重秀，玉出藍田一尺長。去去宣城勿留滯，謝家勳業待諸郎。
牛角歌 陳輔
牛角歌，牛角歌，日暮寒雲滿碧陂。騎牛下山歸曲阿，湖煙濕我蓑。牛角歌，牛角歌，浩浩者水魚弗過。夷吾向說不我和，嗚呼夷吾奈若何。
悲昔遊 陳輔
昔吟梁父思泰山，又歌牛角悲其寒。鮑徐英魄今何在，嶺雲關月何漫漫。少强眼爲傷時切，老大昏花心易急。石巖題墨幾秋風，人世功名杳無跡。君不見漢千秋，唐馬周，玄談徒步皆公侯。賈生竟止梁王傅，三世郎官虛白頭。風雲自古雖傷偶，用舍何嘗繫能否。但知信足任平生，計度不如多飲酒。願將梁父吟，變作杜宇之聲音。願將牛角歌，轉調紫芝絃玉琴。五陵石馬散黎軸，惟有箕山青到今。
登北固山 陳輔
古城龍頂直，孤角雁行稀。海月天懸鏡，江雲地作衣。楚封山或是，秦鑿事還非。千古英雄恨，漁人一笑微。
過延陵 陳輔
兩年一劍爲誰留，古邑重來四十秋。不是過辭元亮酒，知公偏愛赤松遊。
山居  其一 陳輔
山居老樹秋還青，山下漁舟傍晚汀。一笛月明人不識，自家吹與自家聽。
山居  其二 陳輔
山腰石有千年古，海眼泉無一日乾。天下蒼生望霖雨，不知龍在此中蟠。
詩二首  其一 陳輔
牛斗東邊窄，三吳西角深。山能醒客酒，江會冷人心。
詩二首  其二 陳輔
山悲秦鑿迷徙浦，柳怨隋奢失故宮。六代興亡明舍火，五州松竹渡甌風。
句  其一 陳輔
淥水橋邊駐短篷。
句  其二 陳輔
雲樹天低楚，煙汀地失吳。
句  其三 陳輔
含識應爲獅子去，却來重載法王身。
壽昌寺碧溪軒 陳繹
蕭疏華薄隠山村，清淺浮桁带郭門。竹倚欄桿水邊寺，興來題作碧溪軒。
句 陳繹
榕葉堂前生晝陰。
題州宅𫇢閣 林積
濟川須用楫，罔水戒行舟。四海風波路，安眠是勝遊。
謝鄂倅南宮城 馮京
嘗思鵬海隔飛翻，曾得天風送羽翰。恩比丘山何以戴，心同金石欲移難。經年空嘆音書絕，千里常思道義歡。每向江陵訪遺治，邑人猶指縣題看。
送程給事知越州 馮京
才毫無地展經綸，白首歸來萬里身。持節氣凌沙漠使，懷章榮動會稽人。平湖翠岫千家月，落日西風一筯蓴。南海疲民正回首，滿城歌舞頌年椿。
題寺壁 馮京
韓信棲遲項羽窮，手提長劍喝秋風。吁嗟天下蒼生眼，不識男兒未濟中。
題釣臺 馮京
渭水塵空紺業傾，桐江煙老漢風明。蚤知賢達窮通意，閒把漁竿只釣名。
答伯庸 馮京
孔子之文滿天下，孔子之道滿天下。得其文者公卿徒，得其道者爲餓夫。
詔修兩朝國史賜筵史院和首相吳公原韵 馮京
天密叢雲曉，風清一雨餘。三長太史筆，二典帝皇書。按武知何者，霑恩匪幸歟。吐茵平日事，何憚污公車。
咏張昌宗 馮京
一水瀠迴繞沌村，子房苗裔此間存。同居八世三千口，可惜君恩未表門。
句  其一 馮京
當時已自傳衣鉢，羞愧猶爲食肉僧。
句  其二 馮京
吞炭難忘當日事，積薪深愧後來恩。
句  其三 馮京
琴彈夜月龍魂冷，劍繫秋風鬼膽粗。
句  其四 馮京
吟氣老懷長劍古，醉胸橫得太行寬。
句  其五 馮京
塵埃掉臂離長陌，琴酒和雲入舊山。
句  其六 馮京
豐年足酒容身易，世路無媒著脚難。
留題雲門山雍熙院 謝景溫
耶溪欲盡山轉青，中有三寺山爲屏。秦峰表裏植蒼翠，仰視萬木相崢嶸。雪霜洗盡塵土跡，龍蛇蟄處煙氛生。我携賓友事登覽，穿徑已覺毛骨輕。窮幽陟險興不盡，巖房留宿神逾清。寒隨陰谷一夜來，酒力半酣如不勝。狂歌出門步竹逕，正見溪橋雙月明。幽泉亂出石竇響，松風遠送哀猿聲。凌晨後嶺縱俯仰，長林翠阜何縱橫。獻之舊地不可辨，懸崖欲斷石作坑。五雲散盡遺迹滅，老僧至今傳此名。憑高覽古復太息，翻嗟萬事多廢興。丈夫出處固未測，我於山水心難縈。區區世路雖可厭，脫身向此誠獨醒。豈知乘興事茲樂，賞心不繫窮與亨。昔人避世非獲已，我今安學禽鳥情。
送程給事知越州 謝景溫
青瑣初辭佩守符，過家衣錦耀鄉閭。丹心忽厭承明直，白首猶刊麗正書。滿目湖山真吏隠，半空樓閣信仙居。若耶老叟嗟來暮，應向江頭待隼旟。
若耶溪 謝景溫
若耶溪出若耶山，浪裏溶溶入醉閑。仙客曾因一箭贈，樵風長到五雲關。數峰蘸碧輕清外，雙舸浮春上下間。料得當年乘興子，爲貪烟水宿前灣。
金牛驛 吳師孟
唱奇騰怪可刪修，爭奈常情勝謬悠。禹貢已書開蜀道，秦人安得糞金牛。萬重山勢隨坤順，一勺天波到海流。自哂據經違世俗，庶幾同志未相尤。
和章質夫成都運司園亭詩 西園 吳師孟
十紀權臣第，修城外臺宅。喬木不知秋，名花數逾百。遠如山林幽，近與塵埃隔。惠政裕一方，民猶以爲窄。
和章質夫成都運司園亭詩 玉溪堂 吳師孟
華構枕方塘，使臺寂佳致。二色真楠材，輪奐極精緻。花木四面圍，如立復如侍。一道仰澄清，此是澄清地。
和章質夫成都運司園亭詩 雪峰樓 吳師孟
西北有高樓，梁棟雲常起。檐牙挂連蜷，欄影摇清泚。爽氣雪山來，一瞬極千里。但欲攄遠懷，無憂可銷弭。
和章質夫成都運司園亭詩 海棠軒 吳師孟
花淑對高軒，如用丹青彯。錦水一匳紅，玉臺千面笑。松篁兩翠幄，常護東西照。子細看韶妍，方知化工妙。
和章質夫成都運司園亭詩 月臺 吳師孟
雅意待蟾光，煩襟期爽快。無雲點太清，遠賢周色界。天光浄琉璃，露下真沆瀣。勤渠諗後人，宜葺不宜壞。
和章質夫成都運司園亭詩 翠錦亭 吳師孟
東閣治臺政，西堂備燕飲。介於二堂間，華構饒花品。紅紫鎮長春，四時如活錦。公暇一繩床，上有通中枕。
和章質夫成都運司園亭詩 潺玉亭 吳師孟
至人泉石心，俚耳便絲竹。釃渠逗清泠，朝夕淙寒玉。試聽自然聲，不減雲璈曲。却返倒聞機，五音常自足。
和章質夫成都運司園亭詩 茅庵 吳師孟
結茅爲圜屋，環堵不開牖。齋居如雁堂，廣長纔六肘。深藏子猷竹，不植陶潛柳。勿起滅定心，宴坐空諸有。
和章質夫成都運司園亭詩 水閣 吳師孟
形制似方橋，島岸相連屬。春和逗凉颸，晝影浮浄綠。佳人羅襪輕，花時相步續。澄瀾忽生暈，下有雙鳬浴。
和章質夫成都運司園亭詩 小亭 吳師孟
尺水走庭除，花木皆周匝。雙亭正相值，僅能容一榻。公餘時獨來，隠几聊噓嗒。典謁或通名，東榮有賓閤。
和韓絳遊鴻慶寺 吳師孟
十里東郊道，茲遊歲月深。參僚從行府，高會適叢林。穉子喧沽玉，春姬笑子金。咳珠僧護寶，醉弁客遺簪。天賜連宵澤，民歡畢晝陰。分明造物手，自在出塵心。非相雖無住，殘芳尚可尋。都人望旋旆，車馬又駸駸。
和王公覿賞海雲山茶合江梅花 吳師孟
何處珍叢最早開，海雲山茗合江梅。忽傳詩帥邀膚使，不用歌姬侍宴杯。曉艷鮮明同綺靡，晚妝清淡奉徘徊。此時文酒風流事，豈似臨江放蕩來。
瀟湘八景詩 瀟湘夜雨 張經
終夜雨瀟瀟，悶殺孤舟客。滴滴打蓬聲，錯訝靈妃瑟。
瀟湘八景詩 洞庭夜月 張經
秋夜凈無雲，嫦娥展孤鏡。灝氣浸澄波，蕩漾光還定。
瀟湘八景詩 遠浦歸帆 張經
極浦一帆回，招招近岸開。倚船試相問，莫是故鄉來。
瀟湘八景詩 平沙落雁 張經
喚侶下寒汀，爭宿蘆花萼。夜半漁翁過，驚起還飛落。
瀟湘八景詩 煙寺晚鐘 張經
野煙寺初暝，僧添寶篆香。鯨音送殘照，敲落楚天霜。
瀟湘八景詩 漁村夕照 張經
日落大江頭，返照江村裏。獨有羨魚翁，垂綸收不起。
瀟湘八景詩 山市晴嵐 張經
茅屋開山脚，嵐光映日光。行人消野興，個個醉壺觴。
瀟湘八景詩 江天暮雪 張經
江上雪紛紛，風寒天已暮。中有泛舟人，興盡迷歸路。
岳陽樓望洞庭 張經
每因蜀水漲，橫遏楚江流。氣象吞雲夢，波瀾徹夏秋。風雲幾開闔，日月自沉浮。欲濟誰舟楫，乾坤獨倚樓。
王質過洞庭 張經
雲可有無水，風能奔走沙。蟠深鳴老𧌑，飛倦落長鴉。地有湘頭尾，山無楚正斜。人間與天上，何處礙浮槎。
飛來山 安稹
昇山遊罷到賢沙，松檜陰中一境賒。自愧簪纓趨仕路，翻憐泉石屬僧家。尋窮越國真仙跡，見盡閩封好物華。幸接憑熊擁千騎，紅旌歸去照殘霞。
句 湯夏
浄瓶常带水，破衲任生塵。
啟至大寨聞擒鬼章捷書上奏喜而爲詩 王純臣
黄城匹馬捷音來，且喜洮東破虜迴。縱使淮西功第一，未聞生縛七渠魁。
和王純臣啟至大寨聞擒鬼章捷書上奏喜而爲詩 劉禹卿
英主龍飛嗣位來，洮東首奏捷師回。若評後聖勳臣序，功占凌烟第一魁。
行至龍門先寄堯夫先生 李復圭
碧洛青嵩刮眼明，馬頭次第似相迎。天街高士還知否，好約南軒醉一觥。
石橋 李復圭
石梁嵲屼據山流，異迹嘗聞記道猷。五百真如誰化滅，三千色界妄探求。燈龕焰古長年在，茗盞花濃繼日浮。靜境少留塵慮息，松風蕭颯又驚秋。
先照亭 李復圭
危梁上下慶雲端，禪剎翬飛插翠巒。華藏貝多緘祕典，香厨莆塞供珍餐。回廊跨壑千重峻，懸溜當空六月寒。盤礴迥知靈秀境，極高方見地形寬。
秀峰上方 李復圭
吳王昔日館娃宮，殿閣鱗差軼碧空。寂寂香魂招不得，惟餘松柏韵天風。
句 李復圭
老鳳池邊蹲不去，饑烏臺上噤無聲。
題西巖寺三絕  其一 裴大亮
清溪如鑑照行人，谷鳥山花景漸新。五馬頻來無別事，爲思江上若邪春。
題西巖寺三絕  其二 裴大亮
幾領笙歌來賞勝，爲憐山水每忘歸。洞中時與林僧語，不信紅塵有是非。
題西巖寺三絕  其三 裴大亮
□□□□送行人，山水清音益愴神。莫惜少留題石□，□□□□□紅塵。
廣慧教寺 裴大亮
政餘飛棹入煙村，數里菰蒲接寺門。惟愛弁峰供醉眼，役人詩思到黄昏。
遊安樂山 魯某
苔徑傍巖斜，林間是道家。夜潭魚戲月，春地鹿眠花。
百丈甘 魯某
碧玉纖纖百丈高，仙家曾用醖香醪。至今綠葉挼成酒，不使劉伶更藉糟。
句  其一 魯某
錦步斜開四十里。
句  其二 魯某
萬仞青崖碧玉寒，巖蘿相引徹仙壇。
句  其三 魯某
一條仙帔織青霓，松雪巖前伴鶴棲。
食粥歌 朱申
龍平江水清洋洋，尉山高兮秋葉黄。釣翁落落兮棲山房，偕室人兮甘糟糠。丈夫壯圖兮在四方，道豈終窮兮業不彰。芻蕘有謀兮懷廟堂，一言而興兮悟君王。榮祿不計兮德有常，饘粥供飧兮何可忘。
題棋山 徐俛
風馭雲轉□渺茫，石奇松老尚蒼蒼。留題盡有爭先意，誰識棋山是道場。
董奉山 陳師韓
院宇蕭蕭鎖暮烟，昔人曾見此昇仙。靜看今日流渠水，應是當年煉藥泉。座上山川疑改舊，林中僧行盡長年。我來寄宿應懷古，始信鄉民不妄傳。
題清遠峽和光洞 安昌期
蕙帳將辭去，猨猱不忍啼。琴書自爲樂，朋友孰相携。丹竈非無藥，青雲別有梯。峽山余暫隠，人莫擬夷齊。
賦新繁周表權如詔亭 閻灝
承家愛以義，能誨仕之忠。故里推全德，先生有古風。中郎銀組白，刺史錦衣紅。浩矣無窮樂，春熙醉笑中。
詩一首 員安輿
國初吾鄉民，萬戶一逢掖。蓋自咸平後，俊髦始接迹。
和周茂叔席上酬孟翱太博 傅耆
古人務樂善，見士即推轂。今也多忌才，對面遠賢蜀。顧予嘗喜學，幽室未偶燭。幸會才翹翹，深慚識碌碌。升堂聽高論，惟愁日景促。經義許叩擊，詩章容往復。荷公引重語，玞珉變良玉。一違几席來，羲娥變昏旭。遠聞落帽節，賓朋相追逐。剩摘籬下黄，痛飲杯中醁。清談已忘倦，佳篇又相勗。畢力爲徒弟，强勉攀高躅。異時公行道，其勢不可獨。首願策疲蹇，助公施藴蓄。舒張太平策，散作蒼生福。此心答此惠，庶幾不忝辱。
矸軒 陳寶之
謝公樓上風流客，紫髯蕭疏雙鬢白。胸中有氣吐虹霓，床頭無金失顔色。問君借取騎鶴錢，更欲吸盡長鯨川。出門雙槳破寒碧，去學五湖風月仙。
自述 陳寶之
少年落魄走京華，老大無錢赴酒家。羞作寺丞門裏客，一片明月照梅花。
漫興 陳寶之
二十年前學採樵，採樵只採嫩枝條。何如斫倒大松樹，勾得三年兩載燒。
遊東禪院 王某
曲曲青溪疊疊山，石門深處有禪關。我心自得閒滋味，坐聽風口盡日還。
偈二首  其一 舜禪師
無端被譖枉遭迍，卷載有餘作俗人。今日再歸三峽寺，幾多道好幾多嗔。
偈二首  其二 舜禪師
尋求就理兩俱愆，不涉二途病亦然。孰謂箇中端的處，椎胸貧子一分錢。
化前題壁 釋自在
邑尉非常氣勢豪，因談真教反稱褒。吾家微密皆彰露，又往西天去一遭。
襄陽 賈黯
带水依山一萬家，襄陽自古富豪奢。北軒二月回頭望，紅日連城盡是花。
重建羊侯祠和王原叔句 賈黯
古郡襄水陽，群山繞郛郭。其間峴首者，羊公最所樂。登臨見洲渚，氣象真磅礴。公乎既已沒，高碑此鑱鑿。廟食有遺像，當時盛丹雘。到今僅千載，碑廟皆頹落。喬木荒榛間，廟址存依約。碑倒石屢易，文字免缺錯。我侯至之初，亭廟皆新作。爲詩道其意，風化思所託。侯慕羊公心，仁政及物博。將見襄陽治，與古相侔若。
寄夾山芳別圃 趙世延
本來包却太虛空，萬象森羅立下風。假使悠悠千百世，聖人復出此心同。
舒州寄王介甫 曾宰
官居隠几望灊山，不似茅檐舊日閑。顧我塵沙添白髮，憐君道路失朱顔。江涵秋老鱸魚美，岸入春風荻笋斑。此味縱佳吾不樂，惟思一馬返鄉關。
雜興三首  其一 鄭獬
女媧鍊五石，上補天之缺。如錮黄金液，萬古無由裂。堯舜首制度，巨防高巀嵲。後世日破穿，通爲萬鼠穴。譬彼果蓏蟲，熟爛恣攻嚙。豈無良工手，一起爲施設。非若天之難，前輩有夔卨。苟或不關心，女媧亦爲拙。
雜興三首  其二 鄭獬
塊泥封兩耳，師曠亦爲聾。離朱捏兩目，觸面不得通。折弓斷其臂，安得爲逢蒙。白日照六合，光耀當天中。苟爲物所蝕，齯齒猶成童。君子誠其意，默通大化工。所以虞舜明，不在雙重瞳。
雜興三首  其三 鄭獬
秦皇按長劍，殺人如刈草。何獨李斯輩，竟以丞相老。漢元服儒衣，收諫如蓄寶。何獨蕭望之，誅鉏恨不早。滄海飛天波，枯澤淤行潦。劉累嬰其喉，蛟龍不爲暴。魯士固多賢，親師仲尼道。至於出處間，惟有顔生到。
感秋六首  其一 鄭獬
落日在高木，輝輝淡秋容。白雲起天鏡，飛去忽無蹤。雨蘚爛漫紫，幽徑誰相從。孤慮如有根，糾結生心胸。良時忽已晚，撇耳過晨鐘。事業餘濩落，撫己真何庸。投箸不能食，却立倚長松。酒敲百萬兵，此憂不可攻。
感秋六首  其二 鄭獬
短松青鐵幹，童童三尺餘。花實少姿媚，獨與寒心俱。暴霜時侵凌，奮怒張雄鬚。長楸擁腫材，旁蔭可容車。秋風一夕來，解剝惟朽株。物性在堅柔，何必長短殊。楸葉已泥滓，松幹猶青膚。無煩問高下，且辨榮與枯。
感秋六首  其三 鄭獬
我思洞庭橘，赤金三寸圓。磊落火齊珠，綴樹團紫烟。病肺燥不治，噓吐氣欲然。玉醴埋九地，鑿井不得泉。我欲涉洞庭，採橘秋雲邊。駭浪破我舟，蛟龍怒騰騫。安得萬里風，吹落墮我前。
感秋六首  其四 鄭獬
日車輾東井，一陰穿土生。死草出飛火，殺機從此萌。况及八月秋，大昴騰光精。氣勢日發勵，乾坤露崢嶸。萬木赤立死，百蟲相弔鳴。菲菲黄菊花，幽叢發孤英。採擷對樽酒，悲歌不能傾。所悲陽德消，日與群陰爭。
感秋六首  其五 鄭獬
林杪一蟬噪，翛翛凉風來。清響斷復連，裂耳增餘哀。浩露洗明月，珠樹凉璀璀。蛻飛各有時，詎能人力裁。儒生守文字，舌腐猶蒿萊。空腸貯古書，獨立誰爲媒。咄哉丈夫氣，胡爲久徘徊。
感秋六首  其六 鄭獬
軒軒蒼角鷹，殺氣淩高秋。一息一萬里，獨與長風遊。獵騎走霹靂，落臂無虛投。古冢白鼻狐，立死不得留。飛霜未殺草，擁翅寒胡愁。畜力以待奮，仁如林中鳩。今茲順天誅，狡穴破奸謀。美哉青骹姿，識時誰與儔。
秋聲 鄭獬
蚯蚓如嘒管，逢時土中鳴。秋蟬抱枝死，不敢鼓秋聲。聽者何無厭，忽如鳴秦箏。大雨漂九土，曠蕩空太清。
回次媯川大寒 鄭獬
地風如狂兕，來自黑山旁。坤維欲傾動，冷日青無光。飛沙擊我面，積雪沾我裳。豈無玉壺酒，飲之冰滿腸。鳥獸不留迹，我行安可當。雲中本漢土，幾年非我疆。元氣遂隳裂，老陰獨盛强。東日拂滄海，此地埋寒霜。况在窮臘後，墮指乃爲常。安得天子澤，浩蕩漸窮荒。掃去妖氛俗，沐以楚蘭湯。東風十萬家，畫樓春日長。草踏錦靴緣，花入羅衣香。行人卷雙袖，長歌歸故鄉。
大寒呈張太博 鄭獬
寒風怒蓬勃，排戶入吾室。沙灰漲天黑，白日赤黄色。捉衣擁肩坐，心脾寒憀慄。須臾天氣變，陰黯如塗漆。跳空雨雹飛，四走珠璣出。數子方嘆驚，共怪天公逸。先生携書來，昂頤杖飛策。乃召二三子，環坐與之席。呼童令取酒，盤飣雜梨栗。酒行寒氣除，春陽生四壁。先生說大義，馳騖何纖悉。洞徹人精神，兩耳飛霹靂。老語植根節，九牛不可屈。堯眉與舜目，緬若曾相識。如當夜黑中，光耀見赤日。退思聖賢業，所積在劘剔。韋皮畫山龍，塊泥亦瓦礫。人固有識智，非如物之植。而不自刻苦，晝夜如刀尺。年齒方壯健，男兒宜努力。方今太平民，尚未獲蘇息。誰能拱兩手，看人樹勳績。
迫晚風雪出省咏張公達紅梅之句 鄭獬
雪花障路飛，飄濕紅杏韉。歸馬碧蹄疾，踏破白玉田。攬轡獨長想，物境真可憐。朝紱未掛身，豪逸倚少年。結客上高樓，珠箔遮碧天。燒酒紫煙沸，割炙白膏鮮。美人挪素手，笑弄琵琶絃。醉眼生亂雲，不省到家眠。俊遊或如失，倒指還摻然。薄莫出華省，下馬燈已燃。强笑破老顔，寄恨揮華箋。翫世張公子，嗜酒真神仙。拋擲咏紅梅，負伊清樽前。再讀再三嘆，心斷空悁悁。起予如繭絲，織愁成短篇。
雷震 鄭獬
四月老陽盡，蟄雷方發聲。七月連大雨，碾天三日鳴。夜或發狂震，卧者皆起驚。奔電曄然作，忽如烈火明。高樹大百尺，霹倒燒其根。往往光曜中，時見怪物形。飛雹大如指，萬弩相奔傾。椎擊鳥雀群，掩地交縱橫。雷者主號令，爲天之常經。奮豫既過時，及此何匉訇。無乃號令失，安得四時平。春秋書震電，推之在五行。天道儻可信，使我心不寧。
冬日同仲巽及府寮遊萬壽寺 鄭獬
峻阜如蟠虹，蓄泄氣象靈。紺宇隠紅樹，繚若畫在屏。聯騎轉城角，沙步俯回汀。野寺對寒水，白壁敞雲扃。嶚深松桂黑，地古莓苔青。朱橘擁繁梢，懸綴黄金鈴。橫梯出虛閣，古像銅青熒。眺聽揖秋境，豁露無藏形。清氣換俗骨，蕭爽毛髮醒。汲泉煮露芽，却坐竹間亭。高談落四座，金石朗衆聽。脫落見逸調，驟如馬在坰。眇然遺組紱，太山一浮萍。落景不我顧，檐角出寒星。燕客未渠央，歸鞍安得停。歲宴幸豐樂，楚人飽且寧。蟋蟀刺褊陋，及時灑子庭。傳聞落帽山，風凉久凋零。已釀白玉泉，連車載百瓶。行期一佳賞，相與快煩冥。
直宿省中 鄭獬
娟娟海棠花，小蕊春來瘦。斑斑青竹枝，疏葉未生就。碧砌畫欄干，雨斷黄昏後。厭酒未能眠，時拾殘花嗅。
奉使過居庸關  其一 鄭獬
鐵山五十里，𤡑獸不能逾。兩壁如夾城，行人貫衆魚。巨關隔元氣，寒暑南北殊。一夫扼其鍵，萬馬不能趨。石氏窺三川，荒唐誰與謨。不能仗大義，割地事匈奴。封樹未拱把，敵騎已長驅。後嗣竟銜璧，白衣拜穹廬。自此失天險，一柱折坤輿。世宗有英氣，手撼崑崙墟。關南下六城，卧病歸東都。太祖得天下，僭竊即爲誅。右顧取蜀漢，左顧平荆吳。欲藏百萬縑，萬里購頭顱。可用一赤組，坐使縛單于。奇策秘九地，白日忽。
奉使過居庸關  其二 鄭獬
西徂。壯士折其弓，痛哭望鼎湖。先帝務養民，束箒不忍除。歲時遺繒絮，天府藏丹書。桑柘入燕山，牛羊卧平蕪。我行謬使節，踏冰出中塗。路傍二三老，幅巾垂白鬚。喜見漢衣冠，叩首或欷歔。不能自拔掃，百年落鬼區。天數終有合，行上督亢圖。酹酒弔遺民，淚濕蒼山隅。
湖上 鄭獬
秋影落西湖，淥波浄如眼。摇船入芰荷，船裏清香滿。花深不見人，但聽歌聲遠。還從過船處，折倒青荷傘。爲採秋芳多，不覺飛霞晚。回船未到堤，更引金蓮盞。
湖上遇雨 鄭獬
老龍怒相搏，快雨忽噴灑。天公白羽箭，竦竦射萬瓦。電眼窺人屋，狂雷震欲下。直疑惡溪山，掃除重造化。頃之蒼雲裂，天光出縫罅。變怪忽寂寥，乾坤似新畫。秀靄翠堪包，清風健可跨。林影走群龍，溪聲回萬馬。更無一塵飛，清光熨平野。沙路浄無泥，侵凉宜早駕。高堂應念歸，屈指期到舍。
入采石 鄭獬
始飲秦淮水，已湔京洛纓。自嫌塵土迹，恐污江山清。太虛淡秋影，霜物尤疏明。擬問白雲公，貰此秋岩耕。
汴河曲 鄭獬
朝漕百舟金，暮漕百舟粟。一歲漕幾舟，京師猶不足。此河百餘年，此舟日往復。自從有河來，宜積萬千屋。如何尚虛乏，僅若填空谷。歲或數未登，飛傳日逼促。嗷嗷衆兵食，已憂不相屬。東南雖奠安，亦宜少儲蓄。奈何盡取之，曾不留斗斛。秦漢都關中，厥田號衍沃。二渠如肥膏，凶年亦生穀。公私富囷倉，何必收珠玉。因以轉實邊，邊兵皆飽腹。不聞漕汴渠，尾尾舟銜軸。關中地故存，存渠失淘斸。或能尋舊源，鳩工鑿其陸。少緩東南民，俾之具饘粥。茲豈少利哉，可爲天下福。
寄題辰州沅陽館 鄭獬
張侯守辰溪，作館清溪上。峻趾擁崇岡，跋海鰲足壯。石嶝盤山回，遊人出屏障。林壑互蔽虧，昏明各異狀。辰溪俯洞夷，登臨少佳况。不知自何人，於此廢真賞。漥池失蛟龍，破屋藏魍魎。如持萬黄金，棄之在污壤。張侯一芟掃，耳目復清曠。坤倪伏詼譎，閃倐見氣象。素壁照清秋，檐牙屹相望。啼鳥共徘徊，飛雲自來往。携樽聽鳴泉，便可傾佳釀。煙披舞袖潤，谷應歌聲響。客醉未容歸，明月纖纖上。幽懷儻自得，所適即爲放。茲地雖陋僻，境靜猶足尚。壯士偃旗眠，落日惟樵唱。緩带一來遊，清風日蕭爽。
戍邕州 鄭獬
兵符下西州，將軍催部伍。鳴鑼張大旗，早發邕州戍。家家送出城，走哭遮行路。邕州萬里餘，北人那可去。毒草見人摇，雄虺大如樹。二月瘴煙發，薰蒸劇甑釜。病者如倒林，十纔起四五。偶有脫死歸，扶杖皆病僂。逃生既不暇，安能捕寇虜。跳踴一蠻來，取之易攫鼠。顧彼有土人，揮金可召募。狃練得精卒，亦足爲爪距。妻兒蓄里閭，於心必愛護。較之勇怯間，相去猶豚虎。一朝有緩急，伸縮用臂股。何必遣戍兵，觳觫就死所。願留中州人，無填嶺南土。
留侯廟 鄭獬
留侯仗奇策，十年藏下邳。狙擊秦始皇，獨袖紫金椎。茲爲少年戲，聊夸游俠兒。退學黄石書，始見事業奇。兩龍鬥不解，天地血淋漓。攝袖見高祖，成敗由指麾。重寶啗諸將，嶢關遂不支。斥去六國謀，輟食駡食其。卒言信布越，可以爲騎馳。餘策及太子，四老前致詞。立談天下事，坐作帝王師。功名竟糠粃，撥去曾亡遺。往從赤松遊，世網不能羈。韓彭死鐵鉞，蕭樊困囚纍。榮辱兩不及，孤翮愈難追。陳留本故封，道左空遺祠。兩鬼守其門，帳坐盤蛟螭。威靈動風雲，飄爽回旌旗。我來謁祠下，文章竟何爲。長嘯咏高風，三日不知饑。
遊清凉寺 鄭獬
野思不可收，瞥若孤雲生。船頭插芳草，閒踏飛花行。春江摇夕陽，綠波鱗鱗明。更欲待潮歸，高城聞鼓聲。
夜半 鄭獬
夜半群動息，高車始停輪。白日苦不沒，役死天下人。黄金埋九地，家家惡賤貧。安得充所欲，不蹈通衢塵。
記夢 鄭獬
赤城老仙翁，面發日月華。獨立石巖下，手把蟠桃花。授我碧簡文，奇篆蟠丹砂。讀之不可曉，翻身淩紫霞。
蘇刑部自湖北移漕淮南 鄭獬
先公道義交，晚得蘇公佐。俾予往拜之，兄事安敢墮。漂忽十五年，日月如旋磨。近佩荆州符，吏牘方自課。蘇侯乃外臺，庶幾容謬懦。若獲巨木陰，似翳桑下餓。相約待秋深，事隙得高卧。風灑渚宮凉，碧溪絕塵涴。穿林或倦行，拂石還分坐。夙懷詎彷彿，幽事信坎坷。除書走馬來，換節長淮左。嗟予踽踽遊，有唱期誰和。楚老遮郭門，扳留知不可。別酒雖無歡，歸帆幸少垛。蘇侯賢大夫，歷數今誰過。議論抵廟堂，有力莫能破。挺如白玉圭，稜角不可挫。大匠斲明堂，宜居左右個。猶馳使者車，挾策均萬貨。淮人久焦枯，蘇息在欬唾。傾酒吐長言，遥爲淮人賀。
送呂稚卿郎中奉使江西 鄭獬
赤蛟卧淺水，頭角不可藏。天公果見之，叱起南山傍。吳侯蓄奇才，投刃誰能當。百吏如群鴉，簿領埋屋梁。據案即時决，眸子愈精光。不試巨鰲足，包裹百鍊鋼。如何若漫浪，華省亦爲郎。日署百十字，支頤對脩篁。酒醒晚意悶，睡美春味長。閒甚却索寞，相遇必壺觴。平子亦疏放，爾我兩相忘。昨日鳳凰下，詔書五色行。特賜黄金魚，付以十州强。江山亦畏威，指顧隨低昂。乃知飛龍廄，放出真乘黄。一秣一萬里，爭路看騰驤。此行况秋色，碧江襟袖凉。啄黍黄雀肥，鰣魚如截肪。願加數匕飯，以慰長相望。
送元待制知福州 鄭獬
常公廊廟姿，龍節殿南區。鑿開文章源，儒學比蜀都。儀儀天章老，秀色發東吳。相望三百載，還擁朱轓車。風帆入天境，雲際如飛鳬。到郡省風俗，少住使君旟。邦人愛文字，小吏亦詩書。歐生死北土，仙山失璠璵。魁怪遂橫行，聖人惡奪朱。願公正禮法，引之君子塗。騤騤萬馬群，必有真龍駒。它時楊得意，自可薦相如。
送岷山楊道士遊廬山 鄭獬
獨鶴志萬里，不肯安故林。排翮下岷山，浩蕩窮幽尋。初來識京師，魏闕鬰蕭森。講書勤萬乘，賜服照華簪。群公作詩贈，却轉清淮潯。振策寄靈隠，採芝宿孤岑。明月落西湖，澒洞萬頃金。遂斷浙江潮，噴薄白日陰。芙蓉滿越國，耶溪秋水深。欲追二老迹，赤城窈嶔崟。海月入長嘯，山風吹醉襟。回橈姑孰溪，相逢慰予心。綠髮頎而長，蕭灑見球琳。共飛秋浦帆，飄若雲間禽。捨我入廬阜，煙蘿極登臨。瀑布瀉天來，飛雪寒涔涔。手攀青桂枝，側聽白猿吟。倚石讀周易，臨流揮素琴。於此可忘老，身世隨浮沉。若見荆州客，爲傳金玉音。
陪程太師宴柳湖歸 鄭獬
鳴珂曉日動，畫旗春風斜。馬蹄碧玉砧，踏破黄金沙。夾路盡高柳，屹如紺璧遮。草軟藉遊人，樹暖啼嬌鴉。長湖畜元氣，飛亭插蒼霞。開樽適逸調，笑言醉方嘩。人意重於春，酒香濃勝花。所嗟無壯士，挽住白日車。上馬橫馱歸，不省歸到家。淮陽有此境，足爲天下誇。要路諳機穽，㹞㹞爭齒牙。願公且留鎮，所得歡無涯。卷袖倒大白，秀髮欹烏紗。時與東風期，一來賞春花。
春日陪楊江寧宴感古作 鄭獬
昔聞顔光祿，攀龍宴京湖。樓船入天鏡，帳殿開雲衢。君王歌大風，如樂豐沛都。延年獻嘉作，邈與詩人俱。我來不及此，獨立鍾山孤。楊宰穆清飆，芳聲騰海隅。英寮滿四座，粲若瓊林敷。鷁首弄倒景，蛾眉掇明珠。新絃採梨園，古舞嬌吳歈。曲度繞雲漢，聽者皆歡娛。鷄棲何嘈嘈，沿月沸笙竽。古之帝宮苑，今乃人樵蘇。感此勸一觴，願君覆瓢壺。榮盛當作樂，無令後賢吁。
稚卿約郭外之遊 鄭獬
舉世尚刻飾，趨時獨放達。醉眼挂飛雲，孤心貯明月。大匠坐高堂，群材就剞劂。楩楠即赤霄，容此蟠根屈。平明萬馬趨，玉鎖開雙闕。晴雲暖不收，飛繞龍旗闊。堯眼八采眉，下燭天光發。鸞鵠出閶門，穩路平沙滑。簾額見春輝，竹陰摇省闥。萬事攪乾坤，紛紛卷巾髮。安得黄金篦，靜把塵相刮。屈指待春遊，烟沸喉咽渴。擁樹雪花消，中庭潤於潑。臘酒寒未壓，玉醅猶可撥。東風自愛花，已入香梢活。醉友好相尋，烟郊綠如抹。無爲世網牽，直把名韁脫。白浪漂山來，意在秋毫末。險徑雖可通，驊騮中一跋。兩耳厭俗論，乍喜春泉聒。躍馬携金樽，風雨不可奪。
懷顧子惇 鄭獬
託身事權門，譬如狎彫虎。餧之得其欲，弭首乃無怒。苟或咈其心，騰爪必傷汝。權門愛曲從，破殻出毛羽。一語不相酬，隨手覆塵土。禍福非不明，焦爛猶奔赴。聳動會稽山，山前有直路。鑄金不作鈎，斷木寧爲矩。終歲守衡茅，藜藿甘辛苦。
贈朱省郎 鄭獬
蕭灑不羈性，本自出塵埃。棄去萬物累，健翅天地回。白髮朱省郎，巀嶪稱高才。春風如故人，昨日天涯來。置酒畫堂晚，勸我白玉杯。調笑脫俗態，高談若風雷。歸來碧窗靜，殘照寒徘徊。豈知丈夫志，力劈青雲開。孤坐淚橫臆，慷慨無良媒。世事如轉蓬，竟日千萬回。捩翅凌赤霄，欲拉高山摧。誰可料前途，使我孤心哀。
送方元忠 鄭獬
京師惡塵土，兩足沒至踝。狂風暴然作，塞天赤如赭。事牽或出門，復又無馿跨。垢汗黏透衣，留遲固不遐。走歸掃一室，凉泉急傾灑。琢琢客扣門，置帽懶出迓。呼童揖客進，客語驚鄰舍。自夸已得計，歸舟即日駕。風塵久厭苦，喜此脫去乍。淮影貯蒼山，飛峰皆倒挂。霜月秋暉明，乾坤曝圖畫。往往窮谷間，賢豪伏其下。去而從之遊，精粗得陶冶。剖發露光鋩，爬羅無縫罅。豨膏滑兩軸，直縱飛黄靶。庶以卒吾業，孰能籌周捨。余云子語健，决去不可且。伊昔同壯遊，清樽固屢把。病酒常至午，醉歸每及夜。朋輩俱飲豪，斗酒快一寫。窮甚或見憐，怪極亦遭駡。爾來五六年，退縮但嗟訝。老意漸相期，歡心早已謝。買得東皋田，束衣即歸稼。簞笥苟非道，萬石安能藉。期子在高秋，行當秣吾馬。
夜坐寄正夫 鄭獬
月落如玉虹，飛過梧桐枝。開懷待歸風，如與佳人期。白雲嬌娞嫷，綠樹凉參差。安得餌瓊華，慰此終夕饑。
扶溝白鶴觀有蘇子兄弟贈黄道士詩二闋縣令周原又以三篇紀之邀余同作 鄭獬
道士黄初平，愛酒老不衰。二豪留醉墨，瀟灑白雲辭。流鶑境寂寞，無復落花枝。空餘鳳凰字，猶得周郎悲。
哭渭夫二兄 鄭獬
生平抱直氣，鬼神不敢干。乃從異物化，使我涕泗瀾。昔之初拜兄，申申從太原。府公頗好事，鑿地種琅玕。築學百餘室，吾徒得所盤。嘈嘈誦古書，鄰家嫌聒煩。間日課辭章，據義相譏彈。兄時處乎中，竦竦如長竿。負氣頗剛簡，未嘗媚語言。與衆不相合，節角難爲刓。而獨顧我喜，謂如椒在蘭。璞玉逢礪石，圭璧不爲難。離合雖屢更，於義則相完。應舉來京師，羈旅誰爲歡。投篋寄兄舍，乃同在家安。我常劇醉歸，吐嘔几席間。獨兄在我旁，撫眎夜不眠。雖非共飽乳，此意何疏親。向雖聞兄病，已云不能餐。日唯飲醇酒，無乃酒爲患。昨暮得報書，遂死不復還。擲書一痛哭，痛甚連心肝。恨我有此身，不生雙羽翰。摶風一飛去，瀝酒哭其棺。起坐空嘆泣，腷臆何由寬。攬筆作此詩，顛倒不成篇。焚之寄地下，兄乎其來觀。
送趙書記赴闕 鄭獬
草頭烟霏霏，草影摇斜暉。殘花猶綴枝，故人何日歸。不惜殘花飛，惟惜故人稀。酒到君莫辭，淋漓從滿衣。
勉陳石二生 鄭獬
精金埋深山，鑿土不難得。大貝貯滄海，破浪亦能識。山趨猛虎穴，海入長蛟室。必意往取之，投軀不少惜。仁義藏遺書，堯孔聖人迹。不觀不知道，觸塗暗於漆。上無猛虎畏，下無長蛟逼。污辱不及身，燦燦嵬山璧。金貝豈飽腹，盜窺恐易失。纍纍畜滿家，僅能一身佚。孰謂遺書貧，猗頓莫能易。其源固不貲，可爲天下澤。二子齒甚少，蚤莫宜加力。剖剝見光鋩，拄天一千尺。勿逐籬下雛，自跨鳳凰翼。雄聲落衆耳，白日飛霹靂。偏親况在堂，雪縷初垂白。淚眼望榮歸，一書千萬億。夜燈綻寒衣，秋風吹素壁。胡爲不奮飛，跳躍在泥磧。北闕挂賢科，將相嘗曾歷。五犗垂巨鉤，往往長鯨食。學飽遂騫翔，青雲無物隔。右顧玉堂人，左揖金鼎客。廣庭羅鼓鐘，朱門畫幡戟。歲時獻親壽，腰金光照席。慈顔春雲披，此樂直無敵。是爲烈丈夫，後世稱盛德。榮辱固在人，孰云非我職。
別小女 鄭獬
一別寸腸破，再別玄髮衰。人生無百年，那堪長別離。萬事從委蛻，漆園真誕辭。去去復何言，東風雙淚垂。
咏竹寄元忠 鄭獬
寄卧丞相廬，東軒富脩竹。如對古賢人，高標鎮浮俗。露氣沃人清，烟色沾衣綠。丹鳳何時來，瘦損琅玕玉。
對雪寄一二舊友呈張仲巽宗益運判 鄭獬
少年喜風雪，走上百尺樓。買酒不論錢，貰却紫貂裘。相從盡豪客，樓下繫紫騮。雄心視宇宙，萬事葉沉浮。欲騎鳳凰去，肯顧萬戶侯。誤奏上林賦，白衣對冕旒。一釣滄海空，遂跨六鼇頭。去年辭紫微，龍節得荆州。渚宮美遊觀，絳帳壓清流。風雪不異昔，亂眼玉花稠。日月翻兩車，俄驚十五秋。故人如飛雲，零落不能收。老意雖未伏，酒量已難投。弔影對明燭，金樽誰獻酬。隔年得一書，何足解沉憂。安得縮地術，來此醉相留。故人不可見，敢忘貧賤遊。
答吳伯固 鄭獬
伯固讀我詩，掉頭吟不休。明日踵我門，作詩還相投。初讀頗怪駭，如錄萬鬼囚。筆墨又勁絕，湧紙花光流。想其揮掃時，天匠無雕鎪。倒下百篋珠，滑走不可收。嗟余文字拙，瑕纇多瘡疣。乃如醜老婦，見此明鏡羞。美言反見誦，倫擬非其儔。扶樹腐木茂，使之凌崑丘。又欲唱其宮，使我商以謳。相搏如風雷，直與郊愈侔。子趨則甚易，於我寧得不。力敵氣遂作，聲應律乃酬。譬如楚漢翁，畫地爭鴻溝。我才非子對，何足當戈矛。幸子時見過，高吟消百憂。
酬王生 鄭獬
兩日立我門，再拜求我詩。我詩非美粟，安得充君饑。十年誦周易，滿腹文王辭。文王不可見，使我空涕洟。
客舟 鄭獬
滄江落日動，宿鳥歸故山。託巢在高木，朝去夕必還。客舟逐南風，大雪留楚關。何日掃吾廬，種秫鄖溪間。
陳蔡旱 鄭獬
萬頃無寸苗，旱氣白於水。桑葉蟲蝕盡，蠶未三眠起。挽舟如挽山，何緣出泥滓。滯冤何足言，耕夫將餓死。
村家 鄭獬
臨水夾疏篁，蕭然一環堵。稚子戲芳草，小婦舂黄黍。爲生雖甚微，猶足安吾土。應笑馬上人，衣濕朝來雨。
收麥 鄭獬
小麥深如人，澶漫不見地。一苞十餘莖，一莖五六穗。實粒大且堅，較歲增三倍。芟穫載滿車，纍纍犢銜尾。大挈置之場，巃嵷丘陵起。婦姑趁天色，撲抶喧鄰里。貧者攟其餘，翁嫗携稚子。農家茲有獲，卒歲可無餒。去夏水漂屋，汩竄幸不死。以得補所失，囷圌可儲峙。云問麥之收，豐飽何因爾。得非長官賢，政化順天理。無乃農夫勤，蚤莫事耘耔。茲蓋天公仁，雨澤以時至。消滅賊與蟊，隴畝皆稠穊。嗟嗟爾之民，無忘天公賜。
羌奴 鄭獬
豢飽則蹄齧，羌奴敢肆行。蚊蝱失驅逐，螻蟻遂縱橫。古先謀士帥，今誰可將兵。廟堂攬群策，還許訪書生。
古井 鄭獬
百尺青梧桐，下有寒泉井。分明古鏡中，照見梧桐影。朝汲水花清，暮汲水花冷。願持沆瀣杯，遠寄蓬山頂。
老樹 鄭獬
老樹十百圍，赤日不滿影。廟貌畫鬼神，焰閃見光景。閭里頗驚動，豚壺日叩請。小巫口吟呀，祝奠屢折磬。安敢議翦伐，惟恐罹災眚。烏雀不敢巢，繁陰實脩整。豈有物所憑，陰姦設機穽。吾聞夏后氏，液金鑄九鼎。窟穴盡發露，夔羊皆遠屏。自從九鼎亡，草木亦有幸。
松竹 鄭獬
鉏蘭種松竹，意嫌蘭易衰。土氣不變惡，物性先自欺。勁竹見破節，直松生曲枝。嗟嗟松與竹，空使幽蘭悲。
菊 鄭獬
菊花初抱葉，始見春光來。綠蓓今著花，又見秋風回。高天不容土，白日安可栽。一世如大瘧，寒暑還相催。使我明鏡匣，羞爲蒼顔開。流年可奈何，獨有金螺杯。閒秋無丈尺，付與令翦裁。况茲佳節近，秋日宜樓臺。菊花又密鬧，爛若金縷堆。如何不自樂，行繞空徘徊。秋風不惜花，即見飛蒼苔。惟此一樽酒，萬事皆塵埃。
瘦馬 鄭獬
瘦馬如束薪，寒沙粘綠髮。我非九方皋，謂有大宛骨。渴引寒泉飲，饑翦青芻秣。如何得甘豢，輒爾事蹄齧。朝來試錦韉，衝踏行步闊。起立高於人，一頓金羈脫。圉人雖有恩，亦懼來奔蹶。古稱去害群，吾寧痛鞭撻。咄哉爾何心，無乃忘本末。
慈烏行 鄭獬
鴉鴉林中雛，日晚猶未棲。口銜山櫻來，獨向林中啼。林中有鴉父，昔生六七兒。一朝棄之去，空此群雛悲。意謂父在林，還傍前山飛。山中得山櫻，欲來反哺之。繞林復穿樹，疑在葉東西。東西竟無有，還上高高枝。高枝僅空巢，見此涕沾衣。復念營巢初，手足生瘡痍。朝飛恐雛渴，暮飛恐雛饑。一日萬千回，日日銜黍歸。今我羽翼成，反哺方有期。如何天奪去，遂成長別離。山櫻正滿枝，結子紅琲肥。而我不得哺，安用自啄爲。嗟嗟我薄祜，哺之固已遲。尚有慈母恩，群雛且相隨。
蝦蟆 鄭獬
積雨腐萬物，吾廬亦頹壓。蝦蟆何無厭，短腹猶呼渴。吾欲携兩股，擲之滄海闊。懼其渴太甚，跳去食明月。
題杭郡閣 鄭獬
雨影橫殘虹，秋容映陰日。寒江带暮流，曉角穿雲出。峰藏翠如織，宿鳥去無迹。封書寄所懷，聊託金門翼。
採鳬茨 鄭獬
朝携一筐出，暮携一筐歸。十指欲流血，且急眼前饑。官倉豈無粟，粒粒藏珠璣。一粒不出倉，倉中群鼠肥。
故人梁天機家岢嵐即五臺山之南也余馳使雲中道出山後跂望不及因成拙句以寄之 鄭獬
君家在山南，我行在山北。山如碧連城，千里萬重隔。我行君不知，乘冰赴異域。異域無春風，未晚日先黑。思君應在家，游衍甘眠食。復恐爲薦書，去謁天子國。寒雲在山頭，應見真消息。我欲訊寒雲，雲飛攀不得。我馬不行空，如何度山側。相望兩不知，立馬情何極。
春日 鄭獬
樹頭啼鳥喚眠覺，無數柳綿飛入袍。亂花繞屋水光動，碧虹漏窗春日高。乳雀趁飛玉蛺蝶，嬌鴉啄落金櫻桃。倚欄正欲破閒悶，聽得酒聲鳴小槽。
二月雪 鄭獬
戊戌二月二十六，忽見大雪漫空來。長老驚嘆共相語，非時有雪誠怪哉。陽爻四畫已出地，至今百蟄不聞雷。怪得氣候斗暄暖，便疑赤帝來相排。黑風倏起捲滄海，白日黯黯如煙煤。須臾大雹雜猛雨，滿地走迸瓊與瑰。陰氣蓄怒固未已，即時飛雪相傾頹。青靈何處避威侮，蒼鳳停車寒毰毸。天地萬物失光彩，草樹僵凍成枯荄。凌暴春工大酷烈，似恨百花先時開。隠公三月亦雨雪，仲尼春秋書爲災。是時魯國行謬政，天心可用人理推。我疑此雪不虛應，必有沴氣戕栽培。去年六月已大水，居人萬類生魚顋。當時夏稅不得免，至今里正排門催。農夫出田掘野薺，餓倒只向田中埋。方春鳥獸尚有禁，不許彈獵傷胚胎。而况吾民戴君后，上官不肯一挂懷。豈無愁苦動天地，所以當春陰氣乖。只消黄紙一幅詔，敕責長吏須矜哀。蠲除餘租不盡取，收提赤子蘇饑骸。沛然德澤滿天下，坐中可使春風回。
通州雨夜寄孫中叔 鄭獬
黑雨噴薄陰雲驅，昏林號風秋聲粗。海氣熏煮怒不泄，彭彭十月推雷車。濕衣憫默瞠無睡，起對樽酒誰爲娛。此心豈復有雙羽，一夜飛去不可拘。昔與子同入京師，借屋共寄西城廬。愛我議論有可採，携草就我誇染濡。鍊出五色補天漏，拈筆蘸墨縱橫塗。子云朋友當如是，脫然意快如獰駒。京師天子之所宅，樓殿堆疊騎天衢。瓦光流碧滑欲走，繢畫顛倒橫相舁。東風薰濃一千里，黄蜂蝴蝶飛蘧蘧。高樓張旗鬥煮酒，沉香滿榼金真珠。玉盆一飲醉不醒，落花滿衫行相扶。未幾子去遊西洛，嗟我出門獨騎馿。晚落塵埃兩袖淚，望子不見風吹裾。三月殿前試不中，青冥失計遊五湖。撫劍東南看滄海，大江正值秋風初。我疑海神怒天熱，直欲上薄東日烏。乾坤頓撼壯人意，揭竿便欲尋狂奴。九月歸來已霜蚤，肥膏紫蟹溶金酥。南窗燈火夜可喜，篋中卷冊聊鋪舒。讀倦抱膝一吐氣，契闊各在天一隅。相別於今二百日，飛雁南來無北書。遊從歡喜似舊否，洛下爲學安穩無。雖然貧窘少倚頼，空腸慎勿多悲吁。聖賢獨立以待用，提出日月還唐虞。天地當中貫一柱，孟子所謂大丈夫。躁兒跳躍不足數，插翅强欲飛蟾蜍。縱子不遇乃至死，勉之學爲荀楊徒。
荆江大雪 鄭獬
長鯨戲浪噴滄海，北風吹乾成雪花。漫空傾下不暫住，三日不見金老鴉。天工鬥巧變物境，玉作荆州十萬家。須臾堆地厚一尺，直疑天漏亡由遮。白頭老柏最崛强，壓折鐵幹紛鬖髿。竹屋夜倒不知數，但聞走下雷霆車。南方瘴土本炎熱，經臘猶生碧草芽。忽遭大雪固可怪，凍兒赤立徒悲嗟。青錢滿把不酬價，斗粟重於黄金沙。此時刺史頗自愧，起望霽景殊無涯。有民不能爲撫養，安用黄堂坐兩衙。
和仲巽荆州大雪 鄭獬
黑雲撲下一天雪，開簾正見花飄颻。淥樽覆案不能飲，緬懷白髮同心交。拈毫竄紙聊自戲，不覺大語驚連鼇。呼兒謄本寄之去，豈敢有意夸雄豪。諺稱拋磚引鳴玉，遂蒙老手來相嘲。且言本出將家子，慣看飛雲連沙起。常騎快馬臂蒼鷹，走屠赤豹裂青兕。燕山崛岉鬰天起，玉關石壁俱天壘。昔纓漢冠爲漢民，今埋胡沙作胡鬼。欲携熊虎十萬師，獨以一箒掃群螘。左鈐休屠批谷蠡，直出龍沙五千里。嗚呼君言豈不偉，單于聞之須怖死。莫羞茜袖雙鬢華，盤屈肺肝生嘆嗟。君不見東海老翁含兩齒，投竿起載文壬車。又不見荆州長史年七十，手提九鼎還唐家。窮通變化不可測，蟠蛟寧久藏泥沙。况君著意經營久，奇策崢嶸爛星斗。殿前即日拜將軍，縛取單于不引手。我實讀書枉用心，伊皋功名竟何有。待君金甲破敵歸，且作長歌傾賀酒。
杭州喜雪 鄭獬
吳兒經年不識雪，忽驚大片遮空來。黑帝不分苦荒拙，六花一夜隨風開。平明掃徑招佳客，座上豈無鄒與枚。荆州新釀潑醅熟，清光透徹黄金杯。
冬日示楊季若梁天機 鄭獬
天河忽側飛雹傾，丁丁屋瓦相敲鳴。撲衣寫下白玉粒，脚底踏碎真珠聲。官舍高屋苦濩落，此時不易孤客情。潁侯恰寄玉泉釀，乳花甘滑琉璃清。紅糟淮白復脆美，佐之綠菘作吳羹。縱談往舊雜嘲戲，大笑觴倒金酒觥。閒以罰令却寂默，四座睥睨如伏兵。人生會合即爲樂，况子歸意凌青冥。赤尾鯉魚在泥滓，行見兩翅穿鱗生。跳身聳鬣望東海，蒼崖枯涸埋層冰。明年春風掃地起，一起萬物皆光明。
出城寄梁天機 鄭獬
春風徘徊來何時，花光還破小桃枝。不因出城見花樹，春到人間殊不知。昔年逢花便買酒，看花走馬猶嫌遲。花傍不醉不肯去，醉到春歸花已飛。誰憐官紱少風味，入春未拈金酒卮。豈惟花少醉亦少，當時故人今更稀。
淮揚大水 鄭獬
淮揚水暴不可言，繞城四面長波皴。如一大瓢寄滄海，十萬生聚瓢中存。水之初作自何爾，舊堤有病亡其唇。劃然大浪劈地出，正如百萬狂牛犇。頃之漂泊成大澤，壯士挾山不可堙。居民竄避爭入郭，郭內衆人還塞門。老翁走哭覓幼子，哀赴卒爲蛟龍吞。豈獨異物乃爲害，惡人行劫不待昏。此時蝦蟆亦得志，撩鬚睥睨河伯尊。附城廬舍盡水府，惟見屋脊波間橫。間或大雨又暴作，直疑瓶盎相奔傾。溝渠漲滿無處泄，往往床下飛泉鳴。只恐此城澒洞徹，城中坐見魚頰生。豪子室中具大筏，此筏豈便長全身。朝夕築塞漸排去，兩月未見車間塵。且喜餘生尚存世，資儲誰復傷漂淪。京師乃處天下腹，亦聞大水來扣閽。至於河朔南兩蜀，長江大河俱騰掀。豈惟淮陽一彈地，洪濤乃撼半乾坤。臣聞九疇天公書，三十六字先五行。茲謂水德不潤下，蓋與土氣交相爭。願召近臣講大義，使之搜鑿災害根。下書遣使巡郡國，曠然一發天子恩。家貧溺死無以葬，賜以棺轊收冤魂。蠲除租賦勿收責，寬其衣食哺子孫。開發倉庫收寒餓，庶幾瘡痏無瘢痕。不爾便恐委溝壑，强者趣聚蠶蝨群。伏藏山林弄凶器，今可先事塞其源。朝廷固當有處置，賤臣何者敢僭論。元元仰首望德澤，惟願陛下無因循。
行次漢水寄荆南漕唐司勳 鄭獬
漢水渺渺東南流，蕭蕭雨打杏花洲。欲託雙魚寄書札，不知幾日到荆州。荆州故人日漸遠，到時綠草滿沙頭。爭得報章來闕下，鳳林北去不通流。
憶陪諸公會張侯之第 鄭獬
姚黄左紫雖絕品，不言不笑空夭斜。不如共訪張公子，自有三枝解語花。主人耳熱更促席，坐客眼亂忘歸家。扁舟一夕若風雨，悵望落日沉寒沙。
山陽太守見招值病以長句謝之 鄭獬
山陽大都天下誇，長淮蟠山無垠涯。春風萬里漢東來，流輝泱漭不可遮。繞城樓臺滿空紫，瓦光碧滑流成波。東園花草趁姿媚，真珠蓓蕾黄金芽。太守政閒日無事，隼旟聊駐朱輪車。寶明簪裾盡賢彥，金盆瀉酒成飛花。山河喧咽歌管外，舞裾綉畫金縷霞。都人來從無居人，飛塵雜沓何繁華。固知太守爲民意，與民歡然無怨嗟。明日邀我復同遊，我已病酒醉在家。伏枕不得從車塵，坐見落日啼棲鴉。
還汪正夫山陽小集 鄭獬
汪子文章何偉奇，如觀天子乘輿儀。怛然暴見殊驚疑，舌拄上齶兩目癡。定神屏氣試引窺，漸識羽衛行相隨。金吾佽飛開中逵，橫刀執矟鐵馬馳。畫旆赤白盤龍螭，大角一百二十支。鐃鼓嘲轟雜橫吹，繡幡絳幢何紛披。䍐罼鈹戟開黄麾，屬車{車急}轔霹靂移。侍郎御史冠峨危，圓扇孔雀雙翅垂。辟邪白澤飛麟麒，金輅赤馬火鬣鬐。飄飄鳳蓋翳華芝，水光鐵甲羽林兒。二十四仗驅熊貔，長殳闊劍梢魍夔。團花絳袖武士衣，大小不同雖異宜。要之盡是聖賢爲，奇服怪玩一不施。斥之所以尊皇威，汪子之文正類斯。一十五軸紛葳蕤，爛光直欲紙上飛。長篇短篇傾珠璣，題說論序及賦詩。篇雖不同皆有歸，要之孔子韓退之。留讀旬日不知疲，大渴適得甘露飴。我欲誦記留肝脾，惟我老鈍無記持。又無小吏操筆揮，或可寫留慰朝饑。二者不遂其齎咨，今復奪去心黭黟。室中斗覺無光輝，靈寶不可留洿池。風雨送還滄海湄，嗟我居陳逾歲時。兩耳無聞如塞泥，遂恐聾瞶不可醫。子來乃得時攻治，摐金伐石鳴鼓鼙。氣豪却似相凌欺，因子文章張我師。使我發此狂簡辭。
梁卦孫過飲 鄭獬
手搓兩眼睡已足，落花滿床紅飄颻。山鳥不須報春曙，清明自放端門朝。夜來賓客偶過我，呼奴留客解金鑣。花枝顛倒插翠帽，酒杯傾潑淋春袍。更深客去我亦醉，畫簾殘燭香初銷。俛仰之間乃陳迹，酒醒夢斷還無聊。白雲已抱日光落，春水自共東風摇。聖賢勞心當萬事，吾徒掃榻頻相招。好花欲盡速來飲，爲君倒甕傾春醪。
和人柳溪 鄭獬
三月二十七，春叢已半空。細草著露作團綠，落花擁溪相壓紅。南北遊人歸未歸，日斜飛絮撩東風。
汪正夫云已厭遊湖上顧予猶未數往遂成長篇寄之 鄭獬
君已厭折湖上花，我猶驅迫坐兩衙。須知樂事屬閒客，日日携觴不在家。况君才力自少對，取次落筆成天葩。春風湖上與之敵，豪放麗絕無以加。幽岩絕壁無不到，欲緣雲漢尋天槎。頃屬勝遊不得往，猶如野馬絆在車。眼看紅英零落盡，長條已被綠葉遮。春芳雖晚猶得在，山丹正好紅相誇。終當擺去百事役，與君共躡南山霞。雖老猶能沃金葉，卞娘送以雙琵琶。已教樓下排花舫，醉到碧山春日斜。
寄題明州太守錢君倚衆樂亭 鄭獬
使君何所樂，樂在南湖濱。有亭若孤鯨，覆以青玉鱗。四面擁荷花，花氣摇紅雲。使君來遊携芳樽，兩邊佳客坐翠裀。鄞江鮮魚甲如銀，玉盤千里紫絲蓴。金壺行酒雙美人，小履輕裙不動塵。壯年行樂須及辰，高談大笑留青春。遊人來看使君遊，芙蓉爲檝木蘭舟。橫簫短笛悲晚景，畫簾繡幕翻中流。貪歡尋勝意不盡，相招却渡白蘋洲。日落使君扶醉歸，遊人散後水煙霏。紫鱗跳復戲，白鳥落還飛。豈獨樂斯民，魚鳥亦忘機。使君今作螭頭臣，遊人依舊歲時新。空餘華榜照湖水，更作佳篇誇北人。
爲題小靈隠修廣師法喜堂 鄭獬
浮屠藏家多在山，飛舟跨海煩往還。不如廣師開此堂，清曠不減山中間。前有怪石天所鑱，莓苔模糊蒼鬼顔。我時跨馬來扣關，訪師對石終日閒。
代人上明龍圖 鄭獬
凶徒盜覆甘陵城，白日堂堂梟呼鳴。生靈十萬陷死地，長刀大戟交縱橫。留都丞相統河北，雷霆四馳諸侯兵。鐵林合圍三十里，甲光如水魚鱗明。風霜曠野苦暴露，未得鼠子腥吾烹。天子憫惻覽群議，冠蓋滿朝賢公卿。安得破賊如裴度，開封大尹宜其行。公拜稽首出就駕，畫旆獵獵蟠虬獰。沛然德澤隨車來，一煦萬物皆發生。士卒奮怒爭以死，遂窮巢穴誅根萌。平賊之功無與讓，當見大軸歸老成。夔皋拱列帝舜坐，願補日月歌太平。
題關彥長孤山四照閣 鄭獬
湖山天下之絕境，群山繞湖千百重。碧笋四插明鏡外，此閣正落明鏡中。綠波一穗掃沙尾，擁門盡是紅芙蓉。清香斷處接蒼靄，綠蘿攀樹登高峰。當軒不置窗與檻，湖光山翠還相通。側耳似聞天上語，接手便欲翻長空。忽疑躍入畫屏上，但覺毛髮生清風。光景動蕩失天地，直與顥氣爭雌雄。君何容易得此處，著意鑱鑿由天公。西湖雖然多佳境，遊人到此景遂窮。昔日郎官退居此，足踏藤履手携筇。時陪金壺宴親舊，船飛兩楫如歸鴻。溪魚鮮白玉膏脆，林果紅熟燕脂濃。揮弄清泉倚蒼石，當時即是神仙翁。又况諸子盡奮發，綠袍照爛時相從。我來登覽但嘆息，有家不得居江東。至今此景常入夢，尚有清氣留心胸。屢蒙書尾追拙唱，强臨紙札誠難工。湖山有靈必見笑，便與棄擲無留蹤。直須收拾買鄰舍，兄乎異日能相容。
上李太傅 鄭獬
陳人嘗傳李太傅，云作太守來此州。頃遭暴水拉堤出，設施畫略排橫流。大偷嘗欲穴堤腹，掩之即日斷其頭。至於小猾幸民禍，鈎羅姓名皆不留。陳人恬恬但眠食，恃公牢固如山丘。今茲水暴潴外郭，眼見盜賊何由仇。况我方在艱阨中，竄奔日懼蛟龍求。烏乎不見李太傅，使我涕淚成沈憂。
次韵程丞相重九日示席客 鄭獬
湖光飛出洞庭秋，拍手齊看山公遊。黑雲抱日離東海，蒼霞穿漏紅光浮。我公重惜此佳節，携賓留燕停鳴騶。城角直穿一氣外，碧鱗縹緲飛高樓。晚花纖麗金靨鬧，平莎蒙密綠髮稠。手把玻璃笑當坐，飄然逸氣凌雲遒。須臾大卷出新作，鐵網包住鯨與虬。四座傳觀賞佳句，絲管不發清歌留。茱萸著酒紫香透，芙蓉插髻雙眉修。後堂新壓菊花釀，傾在玉盆凝不流。美人再拜勸公飲，一飲可忘今古愁。誰謂長戈可駐景，誰謂萱草能忘憂。斯言寥闊不可考，樂事須向尊前求。霓裳法曲古來絕，小槽琵琶天下尤。只此醉鄉有佳境，此境不與人間侔。
酬余補之見寄 鄭獬
吾友補之會稽家，高眉大眼稱才華。入京共收太學第，姓名頭角相撐磨。高樓管弦相與雜，黄金酒面溶成波。樽前軒昂如孤鷹，四顧不見雀與蛙。試招紙筆恣揮掃，縱橫噴薄不可遮。我疑君心如春風，呵吐草樹皆成花。忽然驚爆險絕句，旱天霹靂雷霆車。我輩觀之瞪兩眼，汗流滿面空長嗟。明年南北別君去，落照滿帆秋風斜。天涯朋歡少披豁，還如穴鰋跳泥沙。兩耳喧聒久厭苦，思君便欲飛仙槎。前時得君山陽書，副之長句封天葩。筆墨勁健愈精絕，鐵繩鈕縛虬爪牙。有時風雨恐飛去，嘗自密鎖金鴉叉。嗟我文字苦慳短，才力不敵兩角蝸。下筆欲答輒自止，如君一句已可誇。持此聊且謝勤叩，念君不見愁無涯。
酬隨子直十五兄 鄭獬
通州窮並大海涯，厥壤不毛坤德虧。床下矍索穴蟛蜞，我初來居常吟悲。見君顔采方伸眉，眸子清徹鬢垂頤。中懷洞然無由歧，鎸鑱文字干有司。古書細鈔指生胝，弟姪鳬雁行纍纍。脫衣易粟飴其饑，慈祥孝友鄉里推。前者天子親饗祠，黄紙赦書疾風馳。挂羅山林網逸遺，守臣奉詔敢言遲。外臺使者爭薦之，野廬供餼禮所宜。白袍大袖何紛披，來居太學森蘭芝。世俗譏議喜瑕疵，蒼蠅往來工讒詞。椎鑿璞玉生瘡痍，猛虎不如牆下貍。聽者雖明豈無疑，紫薇群公文章師。發以鉅策健筆隨，鋪紙吐論語亦奇。綴名紙末何其卑，藻火爲裳誠倒施。赤驥不得黄金羈，編之下櫪耳羸垂。令我包羞心鬰伊，一舸東入長淮湄。勿言顯發遂無期，青衫猶足慰妻兒。海陵得君七字詩，重謝解謗稱相知。我雖有言如鈍錐，說之不入何能爲。願子加餐善自持，高山峨峨寸土基。前塗如壁不可窺，榮落窮通各有時。
戲酬正夫 鄭獬
汪子怪我不作詩，意欲窘我荒唐辭。自顧拙兵苦頓弱，安敢犯子之鼓鼙。子之文章既勁敏，屢從大敵相摩治。左立風后右立牧，黄帝秉鉞來指麾。蚩尤跳梁從風雨，電師雷鬼相奔馳。頃之截首挂大旆，兩肩塚葬高峨危。如何韜伏不自發，欲用古術先致師。遺之巾幗武侯策，司馬豈是尋常兒。應須敵氣已衰竭，然後鐵騎來相追。回戈坐致窮龐伏，得非欲學韓退之。嗟我豈敢與子校，唯圖自守堅城陴。况茲憂窘久廢絕，空餘衰老扶瘡痍。開卷舊字或不識，豈能有意爭雄雌。朝來據鞍試矍鑠，是翁獨足相撐支。檢勒稍稍就部伍，亦欲一望將軍旗。曹公東壁不羞走，周郎未得相凌欺。便須持此邀一戰，非我無以發子奇。
送蔡同年守四明 鄭獬
尚書蔡公在廊廟，器業文章第一人。繡墩賜坐議大政，天子稱之社稷臣。渥洼遺種出驥子，纔生七日超其群。蔚如長松倚絕壁，灑落不雜人間塵。東風共醉杏花下，滄波浩蕩天地春。近者諸公薦御史，宰相未識真麒麟。却借朱袍下南國，畫船醉眠官不嗔。吾徒對酒共嘆息，破車快犢誠難馴。陳蕃高才雖少對，辟書聊慰汝南民。溪山見君亦須喜，飛雲遮路迎車輪。朱雲風采久寂寞，豈宜遠處滄海濱。
送仲巽歸闕下 鄭獬
老驥不妄行，蒼鷹不虛擊。高車折軸棄路旁，繭栗犢兒負其力。指麾萬事自有理，不須破海驚霹靂。君不見張侯白頭郎，仗節雍容在南國。事如倒山落面來，談笑當之不遺策。往時夸者欲驚俗，揭浪翻風一千尺。屢成大獄沸如糜，六月飛霜觸白日。張侯不矜亦不倚，老驥蒼鷹稱其德。洞庭之北十二州，吏民帖帖甘眠食。有詔奪歸不得留，正值風雨花狼籍。離思浩蕩入青春，楚澤荆山淡無色。此行况是赤縣官，賢者宜令天子識。公雖已老心尚存，今不急用真可惜。但用河南張漢陽，何必東山謝安石。
送人東上 鄭獬
騏驥太俊不得馭，塵埃尚走高陽翁。奇文泣下鬼神血，高議鑿開天地聾。平明仗劍背我去，老蛟奮鬣歸江東。
送李處士南歸 鄭獬
駕車跨馬聲嘈嘈，長劍闊佩橫滿朝。塵埃走趨顔髮老，先生久客得無勞。夜來氣味有秋色，歸心鬥與秋風高。揭竿跨浪好歸去，扁舟爛醉眠雲濤。大小不能薦天子，遺詩有意徒嘵嘵。
題名碑石琢之已成求章伯益先生篆額 鄭獬
老匠隳山斬蒼石，偃然巨璞長於席。銳鑿飛椎日鑱擊，金錞嘲轟滿虛室。白沙礲就大禹圭，紺滑自同青玉色。兩螭攫拏相鬥立，欲求大篆冠其額。先生絕妙不須言，引墨爲我一落筆，蟠屈玉筯入石壁。吾曹名氏遂輝赫，異物不復容侵蝕。赤尾鯉魚問消息，丐我數字得不得。
讀朝報 鄭獬
天子曉坐朝明光，丞相叩頭三拜章。乞還相印避賢路，願爲天子專城隍。上恩深厚未聞可，丞相退讓聞四方。濃書大紙批聖語，鳴騶却入中書堂。
滯客 鄭獬
五月不雨至六月，河流一尺清泥渾。舟人繫鼓挽舟去，牛頭刺地挽不行。我舟繫岸已七日，疑與綠樹同生根。忽驚黑雲湧西北，風號萬竅秋濤奔。截斷兩脚不到地，半夜霹靂空殺人。須臾雲破見星斗，老農嘆息如銜冤。高田已槁下田瘦，我爲滯客何足言。
感懷 鄭獬
北風哭夜星辰寒，竹籬敲戛鳴琅玕。老蟾瘦噤失光采，天地凍合魚龍乾。嘅然憶歸幾千里，長江大山交屈蟠。湘水東去注不極，我心夜夜如鳴湍。弟兄起居諒歡適，高堂綵衣翩翻翻。嗟我摧頹落蒼海，兩腋恨無雙飛翰。遠方就學何所得，數年短髮才勝冠。何時拂袖得歸去，春風笑滿南陔蘭。
木渠 鄭獬
木渠遠自西山來，下溉萬頃民間田。誰謂一石泥數斗，直是萬頃黄金錢。去年出穀借牛耕，今年買牛車連連。須知人力奪造化，膏雨不如山下泉。雷公不用苦震怒，且放乖龍閒處眠。安得木渠通萬里，坐令四海成豐年。
道旁稚子 鄭獬
稚兒怕寒床下啼，兩骭赤立仍苦饑。天之生汝豈爲累，使汝不如鳬鶩肌。官家桑柘連四海，豈無寸縷爲汝衣。羨爾百鳥有毛羽，冰雪滿山猶解飛。
買桑 鄭獬
出持舊粟買桑葉，滿斗纔換幾十錢。桑貴粟賤不相直，老蠶仰首將三眠。前日風雨乖氣候，凍死箔卷埋中田。蠶不見絲粟空鬴，安得衣食窮歲年。
題正夫小齋栽新竹 鄭獬
斲開俗境栽新竹，滿地冰圓映玉膚。高梢爭出翠鳳尾，孤根對植蒼龍鬚。雨聲曾洗越溪石，風影寫成湘水圖。獨有素娥留夜月，與君相對倒金壺。
捕蝗 鄭獬
翁嫗婦子相催行，官遣捕蝗赤日裏。蝗滿田中不見田，穗頭櫛櫛如排指。鑿坑篝火齊聲驅，腹飽翅短飛不起。囊提籝負輸入官，換官倉粟能得幾。雖然捕得一斗蝗，又生百斗新蝗子。只應食盡田中禾，餓殺農夫方始死。
獐猿 鄭獬
翠樹不從青嶂出，蟠根却向屏中生。黄獐引脰探綠葉，老猿護雛枝上驚。獝然相顧見異態，誰言野物能忘情。我來賞激繞屏下，亦疑此身林中行。自古畫工無畫者，今得絕筆方傳名。吾廬昔在鄖溪上，滿溪桃花春水明。曾隨麋鹿藉芳草，更倚白雲聽嘯聲。
省中畫屏蘆雁 鄭獬
高堂傾動長江流，黄蘆群雁滿滄洲。掃開長安塵土窟，寫出江南煙水秋。兩雁斜飛入空闊，四雁顧慕橫沙頭。高風拉折蒼玉幹，蘆花雪盡無人收。赤日飛光不敢近，但覺爽氣屏間浮。嘗聞畫龍入神變，坐馳雲雨天地遊。只恐此雁亦飛去，瀟瀟萬里誰能留。
黄雀 鄭獬
啾啾黄雀竹間飛，日晚復歸枝上棲。雪粒蓋地三寸玉，地膚凍裂不作泥。錦韝公子臂蒼鶻，快馬踏下黄雲低。馬前紫兔躍白草，老拳下批饑兒啼。啄鮮裂血飽腹去，可憐黄雀空死饑。
和御製賞花釣魚 鄭獬
曉日開閶闔，春風滿未央。水摇天仗影，花雜御衣香。覆檻紅梢接，連鈎紫鬣長。千鍾浮帝酒，五色染天章。鄒馬摛嘉頌，夔龍拜壽觴。金輿歸晚處，正在五雲旁。
程丞相生日 鄭獬
大昴光芒正，荆河氣象渾。始知真相出，遂見本朝尊。漢地汝陽國，程侯司馬孫。精剛得金氣，深厚體乾元。申甫生周嶽，皋夔拱舜軒。山河歸妙算，社稷繫昌言。九鼎群生重，洪鑪一氣奔。群雛忌鵰鶚，衆草失蘭蓀。慷慨提千騎，扶摇下九閽。秦關春草短，洼水暮雲屯。詩必曹劉敵，兵須衛霍論。談餘珠委積，筆落鳳騰騫。秀髮煙霞外，丹心金石存。未歸真宰柄，猶倚大師藩。日月回龍角，星辰會紫垣。氣凌金節潤，風入繡旗翻。歌管傾南國，簪裾拜慶門。飛黄下天廄，縹酒賜堯樽。固有神靈護，應知福祿蕃。蟠桃三結實，未見老雲根。
後閣四松 鄭獬
丞相當時植，幽襟對此開。人知舟檝器，天假棟梁材。錯落龍鱗出，襹褷鶴翅回。重陰羅武庫，細響靜山臺。得地公堂裏，移根澗水隈。吳城夢寐遠，泰嶽歲年催。轉覺飛纓謬，何因繼組來。幾尋珠履蹟，願比角弓培。柏悅猶依社，星高久照台。後凋應共操，無復問良媒。
夜意 鄭獬
卧北斗柄直，插西月角橫。風吹病骨醒，秋入壯心驚。騏驥老方健，太阿靈有聲。山河寄功業，樽酒識平生。豺虎須探穴，朝廷可息兵。山西少勁氣，天外縱長庚。自古輸成算，誰人解請纓。干戈五十萬，何日到燕城。
出城 鄭獬
塵土滿城黑，出城雙眼寬。山川秋意惡，風雨晚潮寒。物象颯以變，泥污不可蟠。英豪重節概，兒女感衰殘。霜老琱弓勁，風焦畫鼓乾。蛟螭正無頼，好擲六鼇竿。
晚晴 鄭獬
人間久厭雨，最快是初晴。驟見碧林影，喜聞歸雁聲。乾坤一蘇醒，耳目兩聰明。寄語浮雲意，休來污太清。
乍凉 鄭獬
雲湧海潮黑，軒窗凉氣侵。清風醒病骨，快雨破煩心。噴薄紫荷蓋，飄颻青桂林。作詩招醉友，方外一相尋。
淮西道中 鄭獬
夾道柳梢長，竹橋風影凉。行人殘照裏，歸路白雲旁。泉淺带土味，巖深聞草香。到家花已盡，杏頰擁枝黄。
舟泊 鄭獬
鳴櫓解雙纜，寒蒸江氣昏。春雲兼雨重，晚水带潮渾。小市魚蝦集，空亭燕雀喧。一尊得濃睡，行計不須論。
江行 鄭獬
碧草已堪翦，長江二月頭。林深藏宿雨，岸豁聚春流。潮背燕支浦，山橫桑落州。松醪欺客病，易醉苦難投。
雨後江上 鄭獬
船泊碧鑑裏，清風晚思長。江皋過微雨，秋色滿斜陽。浮野山光動，侵衣水氣凉。好尋紫溪叟，共醉碧荷香。
雲中憶歸 鄭獬
何日燕南去，平生此別稀。定知花已發，不及雁先歸。寒日連雲慘，驚沙带雪飛。雲中風土惡，換盡別家衣。
臨淮大水 鄭獬
大水沒樹杪，涉冬原隰平。蛟龍移窟宅，蒲稗出縱橫。壞屋久不補，汙田晚更耕。接春恐流散，何策活蒼生。
邇英閣早直 鄭獬
綠樹蔭脩廊，雲深別殿凉。星文開帝座，玉色泛天光。大典尊周孔，名家盛漢唐。自憐携釣手，持筆翠旒旁。
朝退 鄭獬
朝退洗雙耳，厭聞人是非。不知春意晚，時有燕聲歸。散木還容老，孤雲亦倦飛。趨時自疏闊，不是學忘機。
閒居二首  其一 鄭獬
空庭羅雀網，應似翟侯居。多病惟尋藥，忘機不著書。僧來留石鼎，人在典金魚。惟有南窗睡，春來分不疏。
閒居二首  其二 鄭獬
不從山下住，若箇似山家。留地教移竹，開門自掃花。林疏容鶴卧，溪浄怕雲遮。落日杖藜去，塍頭看稻牙。
閒悶 鄭獬
閒悶萬千縷，金刀不可裁。逢人心不記，見酒眼方開。亂夢無時斷，殘春數日回。東風固相惱，時送落花來。
晚悶 鄭獬
晚悶牢難破，秋懷勇未降。何人歸楚國，竟日憶溳江。鼠迹排書簏，蟲絲網酒缸。江都章未報，枕手卧南窗。
小軒 鄭獬
鑿見碧天影，秋光注小軒。消閒惟蠹簡，破悶有金尊。怪石中邊透，老松鬚鬣繁。人生有佳尚，塵土暗朱門。
不出 鄭獬
高卧即經旬，林間掛葛巾。野雲閒照水，山鳥自啼春。釀酒期佳客，開書見古人。莓苔漬雙履，不識洛陽塵。
憶在晉陽 鄭獬
憶在晉陽日，曾爲痛飲家。披衣投宿酒，把燭覓殘花。莫解玉驄馬，且留金鈿車。壯遊今不復，愁卧鬢將華。
送周密學知真定府 鄭獬
白髮漢中郎，旌旗下建章。雪通沙路潤，春入塞雲黄。地勢井陘口，天文大昴旁。平時卷金甲，壯略寄壺觴。
送惠思歸杭州 鄭獬
湖上秋風滿，歸懷豈易寬。身隨秦樹老，夢入浙江寒。爲客久應厭，到家貧亦安。石房舊書在，重拂綠塵看。
送盛寺丞 鄭獬
蕭相關中守，元瑜鄴下豪。秋風嘶白馬，路草照青袍。地入參旗近，河連積石高。當年兵戰處，尊酒屬吾曹。
送張景山知康州 鄭獬
遂溪張太守，懇意乞南州。家在白雲下，郡當滄海頭。旌旗瀧水晚，風雨瘴山秋。解却淮西印，輕爲萬里遊。
贈任某 鄭獬
寂寞任夫子，窮山秋氣寒。塵埃雙鬢白，金石寸心丹。不悔窮經老，所嗟行道難。太阿終亦斷，寧久匣中蟠。
寄汪正夫 鄭獬
汪子清徹骨，竦如秋竹竿。高名九鼎重，俊氣一峰寒。議論今誰對，文章古所難。青蠅變白黑，無污碧琅玕。
寄陸憲元 鄭獬
陸子處乎順，雖窮志愈剛。劍埋金不蝕，圭折玉猶方。古意閒中見，浮名靜外忘。行藏吾自得，可笑接輿狂。
李道士 鄭獬
金鼓破南粵，山中冷不聞。是非同一馬，富貴自浮雲。吐納龍虎氣，遨遊麋鹿群。朝來問丹訣，已酌凍醪醺。
次韵酬張擇甫 鄭獬
別後正春孟，溪頭黄柳芽。相思滿芳草，獨自照殘花。晚樹秦川闊，黄雲瘴海賒。上樓無別望，歸路向西斜。
留別汪正夫 鄭獬
夫子青雲士，聲名孰與齊。心經時事老，顔向俗人低。氣象必衝斗，風雷猶蟄泥。行看萬里志，聊爾謝群雞。
贈儀真密禪師 鄭獬
渾淪老學佛，到處說支郎。斷臂求諸法，浮杯遍十方。自栽雙柏樹，獨坐一繩床。惟有林間客，時來扣竹房。
即事簡友人 鄭獬
門巷遍芳草，相期春醉稀。可憐雙燕到，還似故人歸。幽鳥隔溪語，落花穿竹飛。誰知靜者樂，石上脫朝衣。
久不得孫中叔信 鄭獬
秋風起天末，之子在窮途。久客住應悶，故鄉歸得無。清淮不到渭，晚樹自沈吳。願寄一樽酒，與君消壯圖。
明皇 鄭獬
四海不摇草，九重藏禍根。十年傲堯舜，一笑破乾坤。羌貊皆冠冕，豺狼盡子孫。潼關兵已破，會憶老臣言。
晉陽宮基 鄭獬
金屋無寸瓦，蒼然老樹青。海枯露龍穴，火盡見坤靈。自昔流血處，於今土氣腥。廢興千載事，過耳一飛霆。
題招提院靜照堂 鄭獬
招提去山遠，還似在山家。晚日惟歸鳥，春風自落花。空談銷劍火，醉墨灑天葩。更欲拏舟去，清溪月正華。
題處士居 鄭獬
高卧太湖石，自嫌名利腥。網羅當道路，鴻鵠出青冥。氣貯秋琴淡，心蟠古劍靈。我來閒劇論，山鬼不須聽。
王氏園 鄭獬
車馬少行迹，鄰僧爲掩門。飛泉鳴似雨，老竹瘦於孫。幽鳥靜相語，晚花寒亦繁。主人雙綬重，遊客倒金樽。
簡夫別墅 鄭獬
靜境清無敵，門前繫鹿車。買山憑野客，覓竹到鄰家。棋爲尋圖勝，書因借本差。平時非厭仕，所樂在桑麻。
簡夫北墅 鄭獬
先生已到舍，稚子未歸樵。草晚牛羊病，場登雀鼠驕。孔顔雖困魯，夔契未忘堯。自笑非逋客，煩君重見招。
挽程中書令三首  其一 鄭獬
社稷方爲繫，乾坤豈不容。廟堂遺劍履，風雨失蛟龍。漢將蓮花幕，周人馬鬣封。小羌猶慢禮，先折太阿鋒。
挽程中書令三首  其二 鄭獬
舊愛霓裳曲，翻聞薤露歌。賢人今已矣，天道竟如何。泉下一抔盡，人間萬事多。空餘幕中客，寫淚劇懸河。
挽程中書令三首  其三 鄭獬
湖上千條柳，山翁舊日栽。自從春水綠，不見相車來。明月何須好，餘花忽更開。平生歌舞地，零落濕蒼苔。
挽仁宗皇帝辭五首  其一 鄭獬
恭儉同堯舜，憂勤固損年。悲風來萬國，白日下中天。薄葬遵周室，初陵兆洛川。至仁推廟號，百世不能遷。
挽仁宗皇帝辭五首  其二 鄭獬
四海一明鑑，舟車萬里通。名王花賜綬，戰士錦韜弓。孝武曾疲戰，明皇亦召戎。爭如四十載，終始太平中。
挽仁宗皇帝辭五首  其三 鄭獬
付託神靈器，子孫千萬年。果爲天下福，遂得聖人傳。已定無疆業，方成顧命篇。明朝無一事，脫屣或登仙。
挽仁宗皇帝辭五首  其四 鄭獬
歌舞西陵望，衣冠渭北遊。應從天上樂，不爲世間留。龍去鼎湖晚，雁飛汾水秋。群臣淚橫臆，空拜翠雲裘。
挽仁宗皇帝辭五首  其五 鄭獬
曾從西池幸，宮花落未稀。日隨黄繖轉，雲繞赭袍飛。臨水樓臺在，傷心歌管非。都門舊行處，却望壽山歸。
挽吳宣徽  其一 鄭獬
平生負高節，至死寸心丹。明主雖容進，孤臣豈易安。神歸嵩嶽黑，人哭洛川寒。不識平津面，臨風亦涕汍。
挽吳宣徽  其二 鄭獬
大策三千字，朝廷耳目醒。高名動牛斗，直氣破雷霆。美行皆成法，閒談盡可銘。悲哉真玉樹，風雨一飄零。
傷田肅秀才 鄭獬
働哭遂滅性，誰言天道長。未收雙寶劍，已失一飛黄。稚子遥虛祭，孤棺寄異鄉。可憐江夏守，不得薦黄香。
石榴 鄭獬
高枝重欲折，霜老裂丹膚。試剖紫金椀，滿堆紅玉珠。根雖傳大夏，種必近仙都。題作江南信，人應賤橘奴。
貢麟 鄭獬
麟本出中國，無聞貢海濱。豈將遠方獸，煩我太平民。烹割羅牲餼，奔趨掃路塵。漢高嘗聘士，此禮屬蠻人。
昔遊 鄭獬
小旗短棹西池上，青杏煮酒寒食頭。綠楊陰裏穿小巷，鬧花深處藏高樓。紫絲絡馬客欲起，錦袖挽衣人相留。逢春倚醉不自醒，明朝始對春風羞。
夜懷 鄭獬
獨倚青桐聽鼓聲，參旗歷落上三更。凉風卷雨忽中斷，明月背雲還倒行。頼有清吟消意馬，豈無美酒破愁城。是非人世何須校，方外曾師阮步兵。
獨遊 鄭獬
馬後獨携一壺酒，林間更解紫綸巾。飛來白鷺即佳客，相對好花爲美人。萬事易忘唯劇醉，四時難判是殘春。吳兒曾識陶彭澤，又見羲皇一散民。
野步 鄭獬
留著雲扉儘晚關，穿林踏破紫苔斑。虹蜺渴雨欲下澗，魍魎避人還入山。石觜露烟孤歷刺，溪腰纏草綠灣環。野僧有意待明月，獨倚一筇松竹間。
清明郊外 鄭獬
桃葉青青杏子肥，清明雨後舊花稀。草翻蝴蝶日將晚，門掩鞦韆人未歸。春艷濃堪燒美酒，湖光綠好染羅衣。柳條滿插金車上，一路香塵去似飛。
驟寒 鄭獬
四擁蒼雲拂浪驚，北風飛下海濤聲。水摇冰骨凍未得，雨作雪花開不成。玉匣寶刀鋒欲折，鐵衣戰騎力還生。杏梢柳葉無聊頼，爲祝鳴鳩探晚晴。
晚發關山 鄭獬
燭前行客捲征衣，路轉平林入翠微。家在白雲鄉裏住，人從明月嶺邊歸。來時未見梨花破，別後方驚燕子飛。綠樹連陰十三驛，從今歸夢到家稀。
宿白雪驛 鄭獬
春酒味濃殊不解，繞廊倚柱獨徘徊。蒼山碧樹共沈寂，明月斷雲相往來。細雨忽飄溪外去，好風却傍竹間回。朝來已有西歸燕，爲問庭花幾日開。
再至會稽 鄭獬
自憐多病趁朝稀，合引朱轓東路歸。名姓未通丹陛下，夢魂已過浙江飛。人生如意即爲樂，世事驚心漸覺非。正是春風催酒熟，蝤蛑霜飽蛤蜊肥。
金陵道中 鄭獬
六國相排一局棋，岸頭百草野烟微。樹深啼鳥自相失，山靜晚雲猶未歸。濡口潮回殘照滿，石城春盡亂花飛。周郎屈指圖天下，誰道江南玉鱠肥。
汴河夜行 鄭獬
汴流長恐日夜落，夜行愁殺刺船郎。櫓聲驚破老龍睡，船底觸翻明月光。大兒燈下尋難字，小女窗間學翦裳。自笑病夫無所事，一尊身世兩相忘。
下第後與孫仲叔飲 鄭獬
萬里青雲失意深，畫樓酒美共登臨。不羞獨落衆人後，却是重辜親老心。一缺不完非折劍，至剛無屈是精金。男兒三十年方壯，何必尊前淚滿襟。
江上 鄭獬
蘆葉蕭蕭江上秋，鰣魚清酒解消憂。雲纔散後月當浦，潮欲來時風滿樓。好景未應輸白鷺，飛塵終不到扁舟。晚來天卷蒼霞盡，萬頃玻璃爛不收。
次韵汪正夫對雨 鄭獬
雨氣飄蕭動竹齋，驚秋高思若爲裁。壯心雖被愁催去，歡意須憑酒借來。雲脚一從邊地合，風頭半是海潮回。長汀從此傷摇落，獨有騷人最費才。
雨餘 鄭獬
飛雨淙淙萬弩奔，雨餘氣象變朝曛。長虹挂雨出青嶂，落日翻光燒赤雲。得水跳蛙惟召鬧，投林栖雀自求群。欲尋方外無窮樂，更滿梨花四五分。
水館 鄭獬
繞舍清流淙碧玉，塵懷開闊灑然醒。窗欞風入秋氣活，橋脚倒撐天面青。露濕風標紅芰老，雨生鱗甲伏龍腥。將書借取琴高鯉，從此橫騎入杳冥。
春盡二首  其一 鄭獬
春盡行人未到家，春風應怪在天涯。夜來過嶺忽聞雨，今日滿溪俱是花。前樹未回疑路斷，後山纔轉便雲遮。夜間絕少塵埃污，惟有清泉漾白沙。
春盡二首  其二 鄭獬
禁籞平明帳殿開，華芝初下未央來。人間彩鳳儀韶曲，天上流霞滿御杯。花近赭袍偏燦爛，魚窺仙仗亦徘徊。蓬萊絕景何曾到，自愧塵蹤此一陪。
松陵道中 鄭獬
蕭蕭落日荻花林，秋浪陂陀快醉襟。江上碧峰偏入眼，沙邊白鳥最知心。百分美酒酬雙鬢，一覺高眠敵萬金。聞道鱸魚屬張翰，飛帆欲過五湖尋。
次韵丞相柳湖席上 鄭獬
湖上春深不見沙，畫橋飛影入晴霞。園林到處消得酒，風雨等閒飛盡花。令罰艷歌傳盞急，詩成醉墨落箋斜。蘭亭樂事無絲管，待與羲之子細誇。
早朝馬上口占 鄭獬
赤城橫絕六鼇頭，夾道欄干覆御溝。殘月畫樓雙闕曉，凉風綠樹萬家秋。聯飛群鵠愧豪彥，醉卧落花思舊遊。御史臨班望天陛，紫雲飛繞翠雲裘。
早朝 鄭獬
花鬣斑虬駕早朝，玉欄宮殿壓雲濤。九州畫地中原壯，萬象橫天紫極高。日月輝明留闕角，龍蛇蟠結動旌旄。群仙遥望蓬萊拜，五色非烟繞赭袍。
恭和御製賞花釣魚 鄭獬
輦路鮮雲五色開，一聲清蹕下天來。水光翠繞九重殿，花氣醲薰萬壽杯。繡幕烟深紅匼匝，文竿風引綠徘徊。蓬山絕景無人到，詔許群仙盡日陪。
題垂虹橋寄同年叔楙秘校 鄭獬
三百欄干鎖畫橋，行人波上踏靈鼇。插天螮蝀玉腰闊，跨海鯨鯢金背高。路險截開元氣白，影寒壓破大江豪。此中自與銀河接，不必仙槎八月濤。
槜李亭 鄭獬
閒抱琴書槜李遊，仙壇古屋一筇留。驛橋通市人沽酒，湖水依城客放舟。葵扇桃笙聊却暑，蘋花楓葉已知秋。坡翁仙去詩聲在，寂寞林塘卧白鷗。
月波樓 鄭獬
古壕鑿出明月背，樓角飛來兔影中。野色更無山隔斷，天光直與水相通。溪藏畫舫青紋接，人住荷花碧玉叢。誰把金魚破清暑，晚雲深處待歸風。
題淮陰侯廟 鄭獬
漢高不得淮陰將，天下雌雄未可知。力勸君王回蜀道，便携諸將破秦師。故人斬首誠非策，女子陰謀遂見欺。終使英雄鑒成敗，未圖功業自先疑。
初春欲爲小飲先寄運使唐司勳運判張都官 鄭獬
人生長與賞心違，莫遣樽前笑語稀。老去未羞花插帽，醉來不怕酒淋衣。免聽畫鼓催朝去，且駐金鞍待月歸。休道東風猶早在，落梅已撲翠苔飛。
九日登有美堂 鄭獬
點檢東山窈窕娘，直須醉倒爲重陽。山光湖水一時好，酒面菊花同色黄。便好共謀長夜飲，未應排出少年場。傷時感舊知何限，還憶荆州落寞鄉。
次韵張公達遊西池 鄭獬
醉漾蘭舟不忍歸，斜陽已落碧雲西。天開銀漢水初滿，春入武陵人自迷。殿倚鼇頭連並幕，橋飛虹影度金堤。遊人不惜殘花地，無限落紅粘馬蹄。
呂稚卿唐彥範並賦遊西池亦成菲句 鄭獬
青翰龍舟雲外橫，黄金殿閣鏡中明。波光柳色恰相似，酒味人心俱有情。醉灑珠璣留滿紙，晚騎鸞鳳下層城。遊人應解笑狂客，隔水映花聞語聲。
同彥範謁仲巽飲之甚樂仲巽且有北歸之期情見卒章輒用寫呈 鄭獬
明珠堆滿赤金盤，未買花前笑倚欄。特地尋春難約伴，等閒携酒却成歡。人生試把從頭算，世事何煩著眼看。莫怪夜深猶換燭，它時相望在長安。
再和 鄭獬
海棠亂插滿琱盤，爲愛繁梢更繞欄。顧我有情還惜別，聞君未去且留歡。錦裀只就花邊卧，細袖偏宜燭下看。若背荆州容易去，故人於義未爲安。
遊金明池 鄭獬
萬座笙歌醉復醒，繞池羅幕翠烟生。雲藏宮殿九重碧，春入乾坤五色明。波底畫橋天上動，岸邊遊客鑑中行。金輿時幸龍舟宴，花外風飄萬歲聲。
盆池 鄭獬
綠髮柔莎碧甃連，湛如蛟穴貯寒泉。誰將寶鏡遺在地，照見浮雲浸破天。數鬣游魚纔及寸，一層綠荇小於錢。待將鬧物都除却，放出秋蟾夜夜圓。
李都尉芙蓉堂 鄭獬
堂上芙蓉花最饒，開時不見玉欄橋。來從洛浦見羅襪，生在楚宮俱細腰。何處仙人來跨鳳，夜深明月好吹簫。剩收秋蕊爲佳釀，醉入飛雲解畫橈。
東園招孫中叔 鄭獬
花路橫梢已礙馬，斷無人迹賞年芳。綠楊成穗點著地，蝴蝶作團飛過牆。不禁夢回多黯鬰，長因酒後得凄凉。期君待與春翁約，買取東風任醉鄉。
次韵元肅兄汴口阻風 鄭獬
風阻浪頭如駴馬，險於天塹欲摧車。却隨宿雁留寒渚，深羨飛雲韂碧虛。對酒客懷真土梗，滿船生計只圖書。世無勇奡携之去，不得連鼇作鱠魚。
次韵元肅兄三題汴渠夜泛 鄭獬
汴渠夜泛亦快意，月射長波如斷冰。不見湘靈揮寶瑟，空教水怪避犀燈。煙雲疊影相虧蔽，星斗翻芒互降升。好蓄金錢多買酒，滿船載去覓嚴陵。
雨夜懷唐安 鄭獬
歸心日夜逆江流，官柳三千憶蜀州。小閣簾櫳頻夢蝶，平湖煙水已盟鷗。螢依濕草同爲旅，雨滴空階別是愁。堪笑邦人不解事，區區猶借陸君留。
過魏都 鄭獬
憶把貂裘買玉壺，重來不敢解金魚。當時曾謁將軍府，今日還乘使者車。歌管漸非人去後，樓臺依舊雪消初。韓門弟子偏怊悵，淚滿朝陽耆舊書。